Covid-19: Satu kematian, 12 kes baharu dicatatkan
Oleh NOR IDAYU BOSRO

31 Julai 2020, 6:00 pm
PUTRAJAYA – Sebanyak 12 kes jangkitan Covid-19 direkodkan hari ini termasuk tujuh kes penularan tempatan dengan dua daripadanya adalah kes di kluster aktif PUI Sivagangga, Kedah.
Ketua Pengarah Kesihatan, Datuk Dr. Noor Hisham Abdullah berkata, pertambahan kes itu menjadikan jumlah keseluruhan kes positif adalah sebanyak 8,976 dan kes aktif dengan kebolehjangkitan sebanyak 207.
Beliau berkata, daripada tujuh kes tempatan, lima kes adalah dalam kalangan warganegara yang direkodkan di Kedah (PUI Sivagangga) dengan dua kes dan masing-masing satu kes di Johor, Selangor dan Negeri Sembilan.
“Kes jangkitan dalam negara turut melibatkan dua bukan warganegara yang dikesan melalui satu kes saringan prapembedahan di Johor dan satu kes kematian dikesan positif Covid-19 di Sabah,” katanya dalam satu kenyataan akhbar di sini hari ini.
Mengulas lanjut, Noor Hisham berkata, kes kematian yang ke-125 itu dikesan di Hospital Queen Elizabeth membabitkan seorang lelaki warga Filipina berumur 64 tahun dan mempunyai latar belakang penyakit jantung.
“Mangsa bergejala demam, batuk dan sesak nafas pada 25 Julai lalu namun tidak mendapatkan rawatan sebelum ditemui dalam keadaan tidak sedarkan diri pada 29 Julai lepas.

“Seterusnya mangsa dibawa ke Hospital Queen Elizabeth di mana dia disahkan meninggal dunia dan ujian saringan mendapati positif Covid-19,” katanya.
Sementara itu, beliau berkata, lima kes import pula dari Indonesia, Kuala Lumpur, Qatar dan United Kingdom yang membabitkan dua warganegara dan tiga bukan warganegara. -K! ONLINE


Maqis rampas tiga pokok kaktus dari Itali
Oleh MOHD SYALMIZI HAMID

31 Julai 2020, 6:34 pm
SEBERANG PERAI – Tiga pokok kaktus dan herba campuran antara yang dirampas Jabatan Perkhidmatan Kuarantin dan Pemeriksaan Malaysia (Maqis) dalam pemeriksaan di Pejabat Pos Malaysia, Bukit Mertajam di sini kelmarin.
Barangan berkenaan dirampas dalam operasi bermula kira-kira pukul 11 pagi itu selepas didapati tiada permit import yang sah daripada MAQIS dan Sijil Fitosanitasi.
Pengarah Maqis negeri, Zarina Ramli berkata, keluaran pertanian berkenaan dirampas pihaknya daripada beberapa bungkusan yang dikirimkan dari luar negara.
“Ia didapati berisi pelbagai jenis herba campuran dari China dan Hong Kong seberat 1,750 gram yang bernilai RM470.
“Selain itu, terdapat satu kotak yang mengandungi tiga pokok kaktus yang diimport dari Itali dengan nilai dagangan sebanyak RM590,” katanya dalam satu kenyataan di sini hari ini.
Sementara itu, Zarina berkata, pihaknya turut mendapati satu pasangan warga tempatan yang mengimport 360 paket makanan tambahan haiwan dari Belanda bernilai RM1,270 dalam pemeriksaan di lokasi sama pada Selasa.

“Pengimportan tersebut tiada sebarang dokumen yang sah seperti Permit Import dan Sijil Akta Makanan Haiwan 2009,” katanya.
Dalam pada itu, beliau berkata, perbuatan mengimport apa-apa keluaran pertanian dan makanan haiwan tanpa permit import yang sah adalah menjadi kesalahan dibawah Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728). – K! ONLINE


Polis masih siasat suspek kes pecah cermin kereta
Oleh LUQMAN RIDHWAN MOHAMED NOR dan KOSMO!

31 Julai 2020, 3:49 pm
Oleh SITI A’ISYAH SUKAIMI
PUTRAJAYA – Pihak polis masih belum menangkap dan mengenal pasti suspek kes pecah lima buah kereta di sebuah pangsapuri di Presint 8 di sini semalam.
Ketua Polis Putrajaya, Asisten Komisioner Mohd. Fadzil Ali ketika dihubungi berkata, selain itu, televisyen litar tertutup (CCTV) hanya berada di kawasan lobi dan ia bermasalah serta tiada di lokasi kejadian.
“Tiada pengawal keselamatan di tempat tersebut dan tiada saksi bebas yang ternampak perbuatan dilakukan suspek.
“Sehubungan itu, kes itu dibuka untuk siasatan mengikut Seksyen 379 Kanun Keseksaan,” katanya kepada Kosmo! di sini hari ini.
Pada masa sama, beliau berkata, sebanyak lima kesan cap jari berjaya ditimbulkan membabitkan empat buah kereta dalam kejadian tersebut.

“Kerugian harta yang dicuri hanya wang tunai kira-kira RM6 dan kebanyakan kereta yang dipecah tiada barang hilang,” katanya.
Katanya, siasatan di tempat kejadian mendapati suspek mengumpil cermin bahagian penumpang sebelah kiri lima buah kereta itu dan membuka bahagian glove box.
Kosmo! semalam melaporkan penduduk di Presint 8 di sini digemparkan dengan kes pecah cermin kereta apabila lima buah kenderaan menjadi mangsa dalam kejadian kira-kira pukul 8 pagi.
Seorang mangsa, Syukran Roslan, 28, berasa amat kesal dengan kejadian itu kerana terpaksa melupakan hasrat untuk pulang ke kampung di Perak.
Bagaimanapun, dia reda dengan kejadian tersebut dan menganggap ia ujian daripada Allah lebih-lebih lagi berlaku sehari sebelum umat Islam menyambut Aidiladha. – K! ONLINE


RON95 dan RON97 kekal, diesel naik satu sen seliter
Oleh KOSMO!

31 Julai 2020, 5:04 pm
Oleh SITI A’ISYAH SUKAIMI
PUTRAJAYA – Harga runcit petrol RON95 kekal pada para RM1.68 seliter bagi tempoh bermula tengah malam ini sehingga 7 Ogos.
Kementerian Kewangan dalam satu kenyataan berkata, pada masa sama harga runcit petrol RON97 juga kekal pada paras RM1.98 seliter untuk tempoh yang sama.
“Harga runcit diesel pula naik satu sen seliter iaitu pada paras RM1.83 seliter berbanding RM1.82 seliter sebelum ini,” katanya di sini hari ini.
Dalam pada itu, Kementerian Kewangan berkata, penetapan harga runcit produk petroleum tersebut secara minggu adalah berdasarkan formula Mekanisme Harga Automatik (APM).
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


Kanak-kanak melecur dipercayai mangsa dera
Oleh MOHD YUNUS YAKKUB

31 Julai 2020, 5:01 pm
KLANG – Seorang kanak-kanak perempuan berusia setahun melecur di beberapa bahagian badan dipercayai didera oleh pengasuhnya dalam kejadian di kilang papan di Taman Klang Perdana, Kapar di sini Rabu lalu.
Kejadian tersebut disedari nenek mangsa yang mendengar tangisan kanak-kanak itu kira-kira pukul 6.30 petang.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kejadian dikatakan berlaku apabila mangsa terkena air panas sewaktu suspek wanita warga Indonesia berusia 30-an sedang memandikan mangsa menggunakan air panas di bilik air kilang tersebut.
Katanya, mangsa telah melecur di di bahagian belakang badan, punggung, dan kedua-dua belah kaki.
“Melihat kejadian tersebut, mangsa kemudiannya telah dibawa ke hospital oleh neneknya untuk rawatan lanjut sebelum membuat laporan polis.
“Suspek kemudiannya berjaya ditahan pukul 1. 30 pagi semalam di rumah majikannya di sekitar daerah ini,” katanya dalam satu kenyataan di sini hari ini.

Beliau menambah, hasil siasatan awal mendapati suspek mula bekerja dengan majikannya sejak November tahun lalu.
Ujar Nurulhuda, sepanjang tempoh tersebut tiada sebarang masalah ditimbulkan oleh suspek sepanjang menjadi menjadi pembantu rumah.
“Suspek dikatakan tidak mempunyai minat untuk terus bekerja kerana pernah memaklumkan ingin pulang semula ke Indonesia.
“Semakan mendapati suspek tidak mempunyai sebarang rekod jenayah dan kini direman selama empat hari sehingga Ahad ini,” katanya.
Kes disiasat mengikut Seksyen Seksyen 31 Akta Kanak-Kanak 2001. – K! ONLINE


Lembu korban hilang 12 jam ditemui semula
Oleh KOSMO!

31 Julai 2020, 3:16 pm
Oleh AIMUNI TUAN LAH
GUA MUSANG – Seorang penternak berdepan detik cemas apabila seekor lembu jantan berharga RM4,000 yang hendak dikorbankan hari ini hilang petang semalam.
Bagaimanapun, lembu itu ditemui dalam semak di Bukit Chekati pukul 7 pagi tadi selepas ia dipercayai terlepas daripada ikatan selama 12 jam.
Penternak lembu, Hafizi Che Ramli, 31, berkata, dia berasa amat cemas apabila lembu itu yang telah ditempah oleh tujuh individu untuk ibadah korban hilang pada pukul 7 petang.
Katanya, lembu itu dipercayai terlepas daripada tali yang diikat di tiang pagar di tepi jalan berhampiran rumahnya.
“Saya terpaksa meminta bantuan beberapa orang penduduk untuk mengesan lembu terbabit kerana bimbang tempahan untuk korban Aidiladha batal.

“Bagaimanapun, ia dijumpai semula berada dalam semak dekat Bukit Chekati kira-kira 5 kilometer dari rumah,” katanya ketika dihubungi Kosmo! sebentar tadi.
Menurut Hafizi, sewaktu dia dan penduduk kampung bergerak mencari lembu itu, haiwan ternakan tersebut cuba menanduk mereka ketika cuba mengheretnya keluar dari semak.
Katanya, bagi menjaga keselamatan, dia terpaksa melakukan kerja-kerja penyembelihan di lokasi berkenaan kira-kira pukul 10 pagi tadi.
“Saya belum pernah berdepan dengan lembu yang ganas seperti itu dalam beberapa ibadah korban Aidiladha sebelum ini.
“Lembu itu juga dikatakan telah lari dan menyeberangi Sungai Galas ke kampung seberang sebelum ditemui dalam semak dekat Bukit Chekati,” katanya. – K! ONLINE


Buaya yang disyaki membaham kanak-kanak ditangkap
Oleh KOSMO!

31 Julai 2020, 3:56 pm
Oleh ALICIA JOHNY KUEH
TANJUNG MANIS – Buaya katak sepanjang 4.7 meter dipercayai buaya sama yang membaham kanak-kanak berusia 14 tahun Ahad lepas telah ditangkap pada hari keenam operasi mencari dan menyelamat mangsa hari ini.
Penolong Pengarah Operasi Jabatan Bomba dan Penyelamat Malaysia (JBPM) Sarawak, PgKB I Tiong Ling Hii berkata, operasi mencari tersebut telah bermula pada pukul 8.30 pagi dengan keluasan tiga kilometer radius dari lokasi mangsa dibaham buaya di Ulu Belawai.
“Pada pukul 9.15 pagi, seekor buaya telah ditangkap menggunakan pancing berumpan ayam yang dipasang oleh Pasukan Tindakan Pantas Hidupan Liar dengan kerjasama Perbadanan Perhutanan Sarawak dan Polis Diraja Malaysia.
“Umpan tersebut terletak lebih kurang tiga kilometer dari jeti dan berdekatan lokasi mangsa dilaporkan hilang,” katanya dalam satu kenyataan hari ini.
Jelasnya, buaya tersebut telah dinaikkan ke darat berhampiran Rumah Panjang Dadat dan dibelah perutnya di depan pegawai polis, keluarga mangsa serta penduduk kampung.

“Baju serta beberapa bahagian anggota badan manusia ditemui di dalam perut pemangsa tersebut.
“Walau bagaimanapun, operasi akan bersambung atas permintaan keluarga,” katanya.
Pada hari Ahad lepas, mangsa yang dikenali sebagai Ricky Ganya telah dibaham buaya ketika mencari siput bersama ibu saudara dan dua lagi rakannya di sebuah sungai berhampiran Rumah Panjang Dadat di sini.
Berikutan itu, pihak berkuasa yang berkaitan telah dipanggil dan operasi mencari mangsa bermula sekitar pukul 2 petang pada hari yang sama. –  K! ONLINE


Nash buat gimik sembelih lembu korban bomba
Oleh KOSMO!

31 Julai 2020, 3:08 pm
Oleh ABD. RAZAK IDRIS
KLANG – Ibadah korban di Balai Bomba dan Penyelamat Pelabuhan Klang hari ini diserikan dengan kehadiran selebriti, Datuk Nash.
Nash atau nama sebenarnya Nashrudin Elias berkata, dia hadir ke program tersebut bagi menunjukkan sokongan kepada pasukan keselamatan berkenaan bagi sama-sama menjalankan kewajipan yang dituntut setiap tahun itu.
“Walaupun berada dalam suasana pandemik Covid-19, seruan ibadah korban tetap dilaksanakan menurut prosedur operasi standard yang ditetapkan oleh Kementerian Kesihatan dan Jabatan Agama Islam Selangor.
“Tahniah saya ucapkan kepada anggota bomba di sini,” katanya ketika ditemui selepas majlis Ibadah Korban Balai Bomba dan Penyelamat Pelabuhan Klang bersama Pertubuhan Dalam Komuniti Bandar Botanik di sini hari ini.
Terdahulu, beliau bersama wakil pertubuhan bukan kerajaan itu, Datuk Nor Shahbuddin Monil; Orang Besar Daerah Klang, Datuk Abdul Ghani Pateh Akhir dan Ketua Balai Bomba Pelabuhan Klang, Mohd. Naim Mohd. Nasir mengadakan gimik pada majlis tersebut.

Sementara itu Nor Shahbuddin berkata, sebanyak tiga ekor lembu disumbangkan pihaknya kepada Balai Bomba dan Pelabuhan Klang pada tahun ini.
“Lebih 1,000 bungkus daging korban telah diagihkan kepada warga anggota bomba dan keluarga asnaf di kariah Kampung Raja Uda Pelabuhan Klang hasil sembelihan hari ini,” katanya. – K! ONLINE


Derasid tumbangkan 50 ekor lembu
Oleh KOSMO!

31 Julai 2020, 2:46 pm
Derasid.

Oleh TOREK SULONG
PASIR PUTEH – Penduduk Kampung Gong Manak di sini hanya mengharapkan kudrat seorang warga emas untuk menumbangkan kira-kira 50 ekor lembu mereka untuk menyempurnakan ibadat korban hari ini.
Tukang sembelih itu, Derasid Sulaiman, 72, berkata, ekoran mendapat banyak tempahan perkhidmatan penduduk kampung, dia terpaksa menolak permintaan dari kampung berhampiran yang memintanya membantu melaksanakan ibadat korban.
Menurutnya, sebelum ini, terdapat empat orang tukang sembelih lembu termasuknya dan mereka akan membahagikan tugasan mempercepatkan proses korban.
“Bagaimanapun, selepas kematian tiga tukang sembelih, tinggal saya seorang sahaja yang menjalankan tanggungjawab ini. Disebabkan itu, saya telah menyembelih lembu penduduk kampung mengikut giliran.
“Saya telah membuat jadual bagi memudahkan perjalanan dari rumah ke rumah untuk melaksanakan ibadah korban,” katanya ketika ditemui Kosmo! hari ini.

Menurut Derasid, kemahiran menyembelih lembu seharusnya dipelajari generasi muda agar setiap kampung tidak ketandusan tukang sembelih.
Katanya yang berpengalaman sebagai seorang tukang sembelih sejak 50 tahun lalu itu, selain kaedah menyembelih, cara mengikat dan merebahkan badan lembu juga perlu dipelajari untuk memudahkan kerja-kerja sewaktu melakukan korban.
“Lebih utama, mempelajari kaedah menjinakkan lembu supaya tenang dan tidak culas dengan kehadiran orang ramai.
“Meskipun menyembelih banyak lembu, saya tetap mematuhi arahan yang dikeluarkan kerajaan. Bagaimanapun, pelitup muka terpaksa dibuka ketika mengendalikan kerja sembelihan kerana ia memerlukan penggunaan tenaga dan pernafasan yang tidak terhalang,” katanya.
Menurut Derasid, selain dirinya, dua orang perlu berada berdekatannya untuk memegang kepala lembu sebelum proses sembelihan dilakukan.
Tambahnya, dia bersyukur apabila dapat menyembelih 50 ekor lembu meskipun sambutan Hari Raya Aidiladha kali ini berbeza berbanding tahun-tahun sebelumnya. – K! ONLINE


Pos Malaysia hentikan perkhidmatan EMS
31 Julai 2020, 5:08 pm
KUALA LUMPUR – Pos Malaysia Berhad (Pos Malaysia) menghentikan sementara perkhidmatan mel dan bungkusan antarabangsa serta Perkhidmatan Mel Ekspres (EMS) ke semua destinasi antarabangsa kecuali Singapura.
Dalam satu kenyataan yang dikeluarkan di laman Facebook Pos Malaysia, syarikat itu memberitahu, pemberhentian itu bermula 3 Ogos ini sehingga ke tarikh yang akan diberitahu kelak.
“Ia disebabkan impak Covid-19 yang mengakibatkan tahap sekatan berbeza di negara-negara destinasi terhadap penerbangan, penutupan lapangan terbang dan perkhidmatan rentas sempadan,” menurut kenyataan itu.
Ujarnya, orang ramai boleh mendapatkan maklumat terkini dengan melayari laman web dan platform media sosial rasmi syarikat itu. –  K! ONLINE


186 ditahan ingkar PKP
Oleh NOR IDAYU BOSRO

31 Julai 2020, 4:57 pm
PUTRAJAYA – Sebanyak 186 individu ditahan atas kesalahan ingkar arahan Perintah Kawalan Pergerakan (PKP) termasuk seorang individu atas kesalahan melanggar perintah pengawasan kuarantin di rumah (HSO).
Menteri Kanan (Keselamatan), Datuk Seri Ismail Sabri Yaakob berkata, daripada jumlah tersebut, 41 individu direman, 142 lagi dikenakan kompaun manakala tiga orang dijamin.
Beliau berkata, antara kesalahan ingkar PKP termasuk aktiviti dengan melibatkan kehadiran orang ramai yang menyukarkan penjarakan fizikal (124) dan satu kes langgar perintah HSO.
“Selain itu, kesalahan lain ialah aktiviti yang tidak mengikuti prosedur operasi standard (SOP) sebanyak 59 dan aktiviti pusat urut tanpa lesen (2),” katanya dalam satu kenyataan di sini hari ini.
Sementara itu, Ismail Sabri berkata, polis juga melakukan 1,942 pemeriksaan terhadap individu yang sedang menjalani kuarantin wajib selama 14 hari di kediaman masing-masing semalam.
Katanya, seramai 2,800 individu pulang ke tanah air melalui pintu masuk sempadan antarabangsa dari 24 Julai hingga semalam.

Mereka ditempatkan di 11 hotel dan lima Institut Latihan Awam (ILA) di Kuala Lumpur, Negeri Sembilan, Pulau Pinang, Kelantan, Sarawak, Selangor dan Johor.
“Mereka telah pulang dari 23 negara iaitu Filipina, Thailand, Indonesia, Kemboja, Singapura,Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Bangladesh, Taiwan, China, United Kingdom, Belanda dan Australia.
“Daripada jumlah itu, seramai 11 individu dihantar ke hospital untuk rawatan,” katanya. – K! ONLINE


2 Bgd korban enam ekor lembu
Oleh KOSMO!

31 Julai 2020, 2:34 pm
Oleh ZAKI SALLEH
IPOH – Sebanyak enam ekor lembu dikorbankan warga Briged ke-2 Infantri Tentera Darat (2 Bgd) yang disempurnakan di Kem Remilies di sini hari ini, dengan daging korban diagihkan kepada warga pasukan berkenaan dan golongan asnaf.
Program yang bermula kira-kira pukul 8 pagi itu berlangsung di pekarangan Surau Al-Faizin di dalam kem dengan semua peserta mengikut prosedur operasi standard yang ditetapkan dan melakukan penjarakan fizikal.
Panglima 2 Bgd, Brigadier Jeneral Malek Razak Sulaiman turut menyingsing lengan menyembelih salah seekor haiwan berkenaan dengan dibantu lain-lain sukarelawan.
Menurut Malek, program tersebut melibatkan tiga buah kem iaitu Markas 2 Bgd, 2 Skuadron Semboyan Bgd dan Markas Staf Stesen Ipoh dengan penglibatan 550 pegawai serta anggota.
“Kita merasa bersyukur kerana ibadah korban yang dirancang berjalan dengan lancar walaupun diadakan mengikut norma baharu.

“Saya juga mengucapkan terima kasih kepada semua pihak yang terlibat menjayakan ibadah korban pada tahun ini dan berharap pada tahun hadapan kita dapat jayakan dengan lebih meriah. Insya-Allah,” katanya.
Program berkenaan berakhir sebelum solat Jumaat. – K! ONLINE


Mat rempit tak sempat tunjuk aksi
Oleh KOSMO!

31 Julai 2020, 12:47 pm
Paparan mesej penganjur perlumbaan haram pada laman WhatsApp yang membawa kepada penahanan dua remaja yang berlumba di Ipoh awal pagi tadi.

Oleh ZAKI SALLEH
IPOH – Cubaan sekumpulan mat rempit menyertai perlumbaan haram membabitkan wang pertaruhan tidak kesampaian setelah kegiatan mereka dihidu apabila ditahan polis dalam Op Samseng Jalanan awal pagi tadi.
Dalam kejadian kira-kira pukul 2 pagi itu, dua remaja ditahan anggota Skuad 42 Jabatan Siasatan dan Penguatkuasaan Trafik (JSPT) Kontinjen Perak di Lebuh Raya Ipoh-Lumut dekat Jelapang di sini.
Menurut kenyataan JSPT Kontinjen Perak, dua remaja berkenaan ditahan kerana menunggang dengan aksi berbahaya di atas jalan secara zig-zag dipercayai berlumba.
“Kegiatan mereka berjaya dihidu pihak polis setelah penganjurnya dikesan mengiklankan perlumbaan tersebut di dalam laman WhatsApp.
“Bertindak atas maklumat tersebut, kita melakukan intipan sebelum berjaya menahan dua orang remaja bersama dua motosikal jenis Honda Dream dipercayai terbabit dalam lumba haram berkenaan,” ujar kenyataan tersebut.

Siasatan lanjut juga mendapati penganjur mengenakan bayaran RM100 bagi setiap motosikal.
Kedua-dua remaja itu kemudian dibawa ke Ibu Pejabat Polis Daerah Ipoh bagi membantu siasatan di bawah Seksyen 42(1) Akta Pengangkutan Jalan 1987. – K! ONLINE


Kini guna istilah penjarakan fizikal
31 Julai 2020, 12:24 pm
KUALA LUMPUR- Istilah penjarakan sosial yang menjadi buah mulut ramai orang ketika wabak Covid-19 melanda kini diubah kepada penjarakan fizikal.
Perkara itu diumum di laman rasmi Twitter Kementerian Kesihatan.
Membalas kepada seorang pengguna Twitter yang mempertikaikan perubahan itu, kementerian itu berkata, istilah penjarakan fizikal lebih sesuai dengan konsep menjarakkan diri antara satu sama lain demi keselamatan.
“Istilah ini disyorkan Pertubuhan Keselamatan Dunia (WHO) kepada negara anggota termasuk Malaysia bagi menggantikan istilah penjarakan sosial kerana lebih tepat dari sudut perubatan,” katanya di laman Twitter. –  K! ONLINE


SPR terima writ pengisytiharan pembubaran DUN Sabah
Oleh KOSMO!

31 Julai 2020, 12:47 pm
Oleh IVAN AMIRUL
KOTA KINABALU – Suruhanjaya Pilihan Raya Malaysia (SPR) sudah menerima pemakluman rasmi berkaitan pengisytiharan pembubaran Dewan Undangan Negeri (DUN) Sabah ke 15.
Setiausaha SPR, Ikmalrudin Ishak berkata, pihaknya menerima writ pengisytiharan berkenaan semalam.
Beliau berkata berdasarkan Perkara 21 (4) Perlembagaan Negeri Sabah, pilihan raya umum hendaklah diadakan dalam masa 60 hari dari tarikh pembubaran.
“SPR bakal mengadakan mesyuarat khas bagi membincangkan mengenai pelaksanaan pilihan raya berkenaan.
“Tarikh mesyuarat terbabit akan dimaklumkan kelak oleh pihak SPR,” katanya menerusi kenyataan akhbar hari ini.

Terdahulu, Ketua Menteri, Datuk Seri Mohd Shafie Apdal mengumumkan pembubaran DUN Sabah pada sidang media khas pagi semalam.
Tindakan berkenaan diambil selepas ADUN Sungai Sibuga yang juga bekas Ketua Menteri, Tan Sri Musa Aman mendakwa mempunyai majoriti mudah untuk membentuk kerajaan Sabah baharu.


Ibadah korban Pasir Nering meriah
Oleh KOSMO!

31 Julai 2020, 2:27 pm
Oleh NOOR HAYATI MAMAT
HULU TERENGGANU – Meskipun ibadah korban tahun ini agak suram ekoran pandemik Covid-19 di kebanyakan tempat namun berbeza senarionya di Kampung Pasir Nering di sini apabila jumlah lembu korban meningkat berbanding sebelum ini.
Bahrun Bakar, 74, berkata, sebanyak 11 ekor lembu korban bakal disembelihnya pada Aidiladha kali ini berbanding cuma enam ekor pada tahun lalu.
Beliau yang berpengalaman 20 tahun sebagai tukang sembelih haiwan berkata, kebiasaannya, lembu korban yang disembelihnya pada setiap tahun hanyalah sekitar lima dan enam ekor.
“Ramai perantau yang pulang ke kampung tidak melepaskan peluang menunaikan ibadah korban meski pun negara masih lagi berdepan Covid-19.
“Kemeriahan tetap dirasai seperti tahun sebelum-sebelum ini termasuk dari aspek gotong-royong melapah daging walaupun terikat dengan prosedur operasi standard normal baharu,” katanya yang ditemui di Kampung Pasir Nering di sini hari ini.

Bercerita tentang pengalamannya, Bahrun bercerita, beliau tidak dapat melupakan pengalamannya menyembelih seorang diri seekor lembu korban jenis Brahman yang seberat hampir setan pada dua tahun lalu di Kampung Padang Tara di sini.
Beliau berkata, biar pun bersaiz besar, lembu sado itu bagaikan jinak dan tidak meronta-ronta seperti haiwan ternakan lain sewaktu hendak disembelih.
“Setiap peserta korban juga tersenyum apabila menerima daging seberat 30 kilogram bagi bahagian masing-masing,” katanya. – K! ONLINE


Wany Hasrita tak ingkar SOP
Oleh NUR EMIRA SAIZALI

31 Julai 2020, 2:16 pm
KUALA LUMPUR – Biarpun seronok menyambut Hari Raya Aidiladha di kampung halaman di Bagan Datuk, Perak, penyanyi Wany Hasrita tidak lupa untuk kekal mematuhi  prosedur operasi standard (SOP) yang ditetapkan kerajaan.
Wany atau Nurshazwany Hasrita Hasbullah, 28, berkata, dia perlu akur dengan semua norma baharu tersebut bagi mengelakkan penularan Covid-19 yang ketika ini masih mencatat peningkatan kes setiap hari.
“Saya memang teruja dapat balik kampung menyambut Aidiladha memandangkan tiada sambutan pada Aidilfitri lalu, tetapi dalam keseronokan beraya saya tetap patuh pada SOP seperti penjarakan sosial dan tidak bersentuhan dengan orang tua serta kanak-kanak.
“Apa pun, semuanya bergantung kepada kawalan kendiri dan tanggungjawab masing-masing untuk mengelakkan kita daripada menjadi punca kluster baharu,” katanya kepada Kosmo! Online di sini semalam.
Tambah pelantun lagu Terlalu Memuja itu, kepulangannya ke kampung halaman juga untuk melepaskan kerinduan dan bertemu sanak-saudara, tambahan pula sudah lama mereka tidak bertemu ekoran pandemik Covid-19.
“Saya tak pasti lagi berapa lama akan bercuti di sini. Malah jumlah tetamu yang diterima pun tak boleh lebih daripada 20 orang seperti yang disarankan kerajaan.

“Disebabkan jangkitan Covid-19 masih lagi aktif di luar sana, kami hanya menyambut hari raya kali ini secara sederhana tetapi tetap meriah,” ujarnya.
Terdahulu, kerajaan memberi kelonggaran untuk meraikan hari raya Aidiladha namun orang ramai masih tertakluk kepada SOP yang ditetapkan.
Antaranya, bagi jamuan di rumah, tetamu dihadkan dan tidak boleh melebihi 20 orang pada satu-satu masa. – K! ONLINE


826 orang masuk hospital angkara kebab tercemar
Oleh KOSMO!

31 Julai 2020, 1:15 pm
AMMAN, JORDAN – Keracunan makanan di Jorban menjadi punca lebih 800 orang jatuh sakit dan seorang kanak-kanak maut, kata kementerian kesihatan kelmarin.
Insiden berlaku selepas mereka makan kebab tempatan dikenali sebagai shawarma berharga murah yang dibeli di sebuah restoran di luar Amman.
Media tempatan melaporkan, pemilik restoran yang terletak di daerah Baqa’a itu telah ditangkap.
“Seorang budak lelaki berumur lima tahun meninggal dunia akibat keracunan teruk,” kata kementerian berkenaan dalam satu kenyataan.
Menteri Kesihatan, Saad Jaber kemudian berkata, seramai 826 orang telah dimasukkan ke hospital sejak kes pertama dikesan petang Isnin lepas.
“Setakat ini, sejumlah 321 pesakit masih berada di hospital.

“Semua mereka dalam keadaan stabil melainkan empat kes yang dirawat di unit rawatan rapi,” katanya kepada pemberita.
Terdahulu, kementerian sama menyatakan bahawa ujian makmal mendapati daging lembu dan ayam dalam hidangan itu dicemari bakteria.
Restoran tersebut menawarkan hidangan shawarma pada harga satu dinar Jordan (RM5.90) atau separuh harga biasa. – AFP


Pelajar tingkatan lima parah dibelasah
Oleh MOHD SHARKAWI LONDING

31 Julai 2020, 1:35 pm
TANGKAK – Seorang pelajar tingkatan lima mengalami kecederaan parah pada bahagian lutut apabila dibelasah tiga pelajar tingkatan tiga dalam kejadian pergaduhan di sebuah sekolah menengah di bandar Tangkak di sini Isnin lalu.
Ketua Polis Daerah Tangkak, Superintendan Mohd. Fadhil Minhat berkata, mangsa berusia 17 tahun itu kini sedang mendapat rawatan di Hospital Muar dekat sini sejurus kejadian itu.
Menurutnya, kejadian itu dipercayai berpunca daripada rasa tidak puas hati dan saling cabar mencabar antara pelajar terlibat sehingga berlaku pergaduhan.
“Kejadian berlaku pada sebelah pagi ketika sesi persekolahan 27 Julai lalu, mangsa dipukul oleh tiga pelajar tingkatan tiga sehingga menyebabkan cedera parah pada bahagian lutut.
“Mangsa telah dikejarkan ke hospital oleh pihak sekolah untuk mendapatkan rawatan,”katanya dalam satu kenyataan di sini hari ini.
Mohd. Fadhil berkata, tiga suspek iaitu pelajar sekolah menengah ditahan reman selama tiga hari sehingga 2 Ogos untuk membantu siasatan mengikut Seksyen 325 Kanun Keseksaan kerana mendatangkan kecederaan parah. – K! ONLINE


Menari TikTok punca enam wanita dipenjara
Oleh KOSMO!

31 Julai 2020, 2:22 pm
KAHERAH – Sebuah mahkamah Mesir menjatuhkan hukuman penjara terhadap wanita keenam dalam masa seminggu berkaitan video TikTok selepas mendapati rakaman menunjukkan tertuduh menari dan menyanyi suai bibir beberapa lagu popular sebagai ‘menggalakkan maksiat’, kata sumber kehakiman.
Hukuman penjara tiga tahun terhadap Manar Samy kelmarin adalah yang terbaharu dalam penghakiman serupa ke atas pengguna media sosial wanita di Mesir berkaitan kandungan dalam aplikasi TikTok dan Instagram.
Samy ditangkap awal bulan ini atas dakwaan ‘menggalakkan maksiat dan membangkitkan nafsu syahwat’ menerusi klip video onlinenya, demikian menurut kenyataan pendakwa raya.
Menurut sumber kehakiman, hukuman tersebut boleh dirayu. Tertuduh turut didenda 300,000 pound Mesir (RM80,607).
“Ikat jamin Manar ditetapkan sebanyak 20,000 pound, (RM5,313),” tambah sumber sama.
Sementara itu, peguam Manar, Hani Basyoni berkata, ikat jamin sudah dibayar tetapi pembebasan anak guamnya ditangguhkan sehingga selepas cuti Aidiladha berakhir pada Isnin ini.

“Mahkamah akan mendengar rayuan kes anak guam saya pada 15 Ogos ini,” tambahnya.
Penghakiman kelmarin berlaku lima hari selepas sebuah mahkamah lain menjatuhi hukuman penjara, masing-masing dua tahun terhadap selebriti media sosial, Haneen Hossam dan Mowada al-Adham serta tiga \yang lain berhubung kandungan dalam TikTok. – AFP


UPKO pecat Abidin
Oleh KOSMO!

31 Julai 2020, 12:43 pm
KOTA KINABALU – Pertubuhan Kinabalu Progresif Kinabalu (UPKO) memecat naib presiden parti itu, Datuk Abidin Madingkir.
Keputusan berkenaan dibuat Ahli Majlis Tertinggi UPKO yang bermesyuarat semalam.
Ahli Dewan Undangan Negeri (Adun) Paginatan itu didapati terlibat bersama bekas ketua menteri, Tan Sri Musa Aman untuk cuba mengambil alih kerajaan Sabah.
Terdahulu, Abidin antara sekumpulan ADUN yang berpaling tadah untuk memberi sokongan kepada Musa bagi merampas kerajaan negeri.
Bagaimanapun, usaha itu gagal selepas ketua menteri, Datuk Seri Mohd Shafie Apdal mengumumkan pembubaran Dewan Undangan Negeri (DUN) Sabah, pagi semalam. – K! ONLINE


Mampu lapah dua ekor lembu dalam 15 minit
Oleh KOSMO!

31 Julai 2020, 12:50 pm
Oleh NORADILA MAHAMAD
KUALA TERENGGANU – Setiap kali Aidiladha, khidmat dan kudrat Wan Muhammad Sayyidi Wan Zukkenaini, 27, pasti ditagih penduduk sekitar Manir dekat sini untuk melapah lembu korban.
Bapa kepada seorang anak itu terkenal dengan kemahirannya mampu melapah dua ekor lembu korban sekali gus secara bersendirian dalam tempoh 15 minit sahaja.
“Saya belajar ilmu melapah lembu atau kerbau sejak berumur 12 tahun lagi daripada Allahyarham Tuan Padang Tuan Besar yang pakar dalam bidang ini. Minat itu timbul apabila sering mengikut ayah ke tempat sembelihan sejak kecil.
“Rahsia melapah dengan mudah dan cepat ialah kita perlu kenal setiap sendi haiwan ternakan yang disembelih,” katanya ketika ditemui Kosmo! di Manir dekat sini hari ini.
Antara kemahiran Wan Muhammad Sayyidi ialah mampu melapah kepala lembu dengan hanya menggunakan pisau kecil berbanding kapak oleh kebanyakan orang.

Beliau berkata, setiap kali berkelapangan terutama sewaktu upacara korban, beliau tidak akan melepaskan peluang untuk memanfaatkan kemahirannya membantu penduduk melapah lembu.
“Saya tidak mengambil sebarang upah, semuanya dilakukan secara sukarela demi minat mendalam dalam seni melapah haiwan ternakan,” katanya. – K! ONLINE


Cik Manggis tiada halangan
Oleh ARINA CHE AZLAN

31 Julai 2020, 10:10 am
TIADA istilah payah atau terkilan buat anggota kumpulan De Fam, Cik Manggis apabila dia membuat keputusan untuk berhijab sejak sebulan lalu.
Bagi pemilik nama Nurshazwani Shamsuddin, sudah lama dia menyimpan niat penghijrahan itu, namun tidak berjumpa masa yang sesuai sehinggalah baru-baru ini.
Bertudung bukan untuk kepuasan hati orang lain, sebab itulah wanita berusia 31 tahun ini amat berhati-hati berkongsi kisah penghijrahannya saat dihubungi HibGlam. Dia bimbang penjelasannya akan disalah tafsir.
Enggan terlalu menggembar-gemburkan hal bertudung, Manggis turut menegaskan perubahan yang dijalani tidak akan mengganggu kerjaya seni, termasuk penglibatannya dengan De Fam sendiri.
KOSMO!: Boleh kongsikan kisah anda tergerak hati untuk membuat keputusan bertudung?
MANGGIS: Sejujurnya saya tidak mempunyai kisah menarik untuk dikongsikan kerana hasrat ini sudah lama tersimpan. Cuma sebelum ini, saya masih tercari-cari kekuatan serta keyakinan untuk bermula. Pada hari pertama saya mula bertudung, semuanya berlaku tanpa dirancang. Sebenarnya mahu keluar bersama suami dan kebetulan, saya baru sahaja membuat ulasan produk tudung. Tanpa berfikir panjang, saya terus pakai tudung berkenaan dan semudah itu, saya sudah berhijab.

CIK Manggis bersama dua anggota De Fam, Azira Shafinaz (kanan sekali) dan Sophia Liyana.

Siapakah individu yang paling kuat menyokong anda dalam penghijrahan ini?
Pastinya suami, Syazmin Firdaus kerana saya tahu dia sudah lama ingin melihat saya bertudung. Meskipun tidak pernah memaksa, saya yakin dia sering mendoakan pintu hati saya terbuka untuk berhijab. Apabila dia melihat saya bertudung buat pertama kali, riak wajahnya sedikit terkejut seperti hari yang ditunggu-tunggu akhirnya tiba.
Adakah anda mendapat inspirasi daripada mana-mana individu untuk bertudung?
Saya jarang mengidolakan mana-mana individu lain, cuma apa yang saya fikir sewaktu menetapkan hati untuk kembali kepada fitrah ialah saya mahu menjadi isteri yang lebih baik untuk suami. Saya tidak kisah dengan pandangan orang lain, apa yang penting suami gembira dan reda dengan saya.
Adakah anda akan memadam semua gambar-gambar sebelum berhijab?
Ya, saya dalam proses meletakkan gambar-gambar tidak berhijab terutama dalam laman Instagram dalam arkib peribadi, namun proses tersebut mengambil masa. Kalau ada yang perasan, bilangan foto saya sudah berkurangan lebih berbanding sebelum ini.
Bagaimana pula dengan penglibatan anda dalam kumpulan De Fam?
Masih seperti biasa, tiada apa yang berubah. Saya akan kekal aktif bersama De Fam walaupun penampilan sudah berbeza. Saya masih boleh menari mengikut kesesuaian penampilan dan setakat ini, peminat memberi respons positif. Anggota lain iaitu Azira dan Liyana pun tiada masalah dengan gaya hijab saya sekarang, malah mereka tumpang gembira buat saya. Kami akan kekal sebagai kumpulan dan sahabat baik sampai bila-bila. Insya-Allah.

Bercakap sedikit soal sambutan hari raya haji tahun ini, adakah anda beraya di kampung?
Ya, memandangkan semasa Hari Raya Aidilfitri kita semua tidak boleh balik kampung, jadi untuk raya haji ini saya pulang ke kampung di Air Tawar, Perak.
Saya seronok tetapi perasaan balik kampung kali ini amat berbeza kerana kita masih berjaga-jaga akibat Covid-19. Jadi, jadi suasana kemeriahan mungkin sedikit berkurangan.
Tidak mengapalah janji kita semua terhindar daripada penyakit yang memudaratkan.
SUAMI tidak pernah mendesak Cik Manggis untuk bertudung.


Wanita OKU penglihatan teruja sertai ibadah korban
Oleh NORLIDA AKMAR IDROS

31 Julai 2020, 10:59 am
Proses melapah daging lembu di Masjid Tuanku Syed Putra Jamalullail di Kangar, hari ini.

KANGAR – Seorang wanita orang kelainan upaya (OKU) penglihatan dari Kampung Padang Pauh di sini teruja apabila kali pertama menunaikan ibadah korban pada tahun ini.
Noor Jasmee Othman, 64, dan suami yang juga OKU penglihatan, Remli Abas, 61, hadir ketika proses penyembelihan dan melapah daging dilakukan di Masjid Tuanku Syed Putra Jamalullail di sini hari ini.
Menurut Noor Jasmee, dia bersyukur kerana diberi peluang untuk turut melakukan ibadah korban bersama peserta lain di masjid tersebut.
“Saya menyertai ibadah korban tahun ini dengan membuat pembayaran secara ansuran menerusi Pertubuhan Amal dan Kebajikan Rumah Lavender Perlis (Rumah Lavender),” katanya ketika ditemui di masjid tersebut di sini hari ini.
Katanya, suaminya pula menunaikan ibadah korban di kampungnya di Kampung Bendang di Asun dekat Jitra, Kedah selepas solat Jumaat ini.
“Ini merupakan kali kedua suami buat ibadah korban bersama komuniti kampungnya dan daging korban ini kami akan buat kenduri selain agihkannya kepada orang kampung ,” ujarnya.

Sementara itu, Pengerusi Rumah Lavender, Tuan Marja Tuan Mat berkata, pihak pertubuhan dengan kerjasama Masjid Tuanku Syed Putra Jamalullail menguruskan enam ekor lembu dan dua kambing untuk ibadah korban kali ini.
“Seramai sembilan orang daripada 44 peserta ibadah korban di masjid ini adalah OKU penglihatan dari Rumah Lavender,” katanya.
Katanya, proses penyembelihan dan melapah daging di pekarangan masjid dilakukan mengikut prosedur operasi standard Perintah Kawalan Pergerakan Pemulihan yang ditetapkan.
“Tahun ini tidak semeriah tahun-tahun sebelumnya yang mana hanya petugas projek korban dan peserta dibenarkan berada di kawasan penyembelihan dan memproses daging,” tambahnya. – K! ONLINE


Aksem Perlis jumpa tiga terowong dekat sempadan
Oleh KOSMO!

31 Julai 2020, 12:04 pm
Oleh NUR NAZLINA NADZARI
KANGAR – Agensi Kawalan Sempadan Malaysia (Aksem) Perlis menemui tiga terowong serta sebuah telaga di kawasan hutan berhampiran sempadan Malaysia-Thailand di Kuala Perlis dekat sini yang dikhuatiri menjadi laluan penyeludupan.
Jarak lokasi tersebut dengan sempadan adalah enam meter selain ia boleh diakses dengan berjalan kaki melalui jalan hutan pada jarak satu kilometer dari Kampung Wai, Kuala Perlis.
Laluan masuk ke lokasi berkenaan berlumpur dan bersebelahan sebatang sungai.
Penemuan terowong itu adalah hasil maklumat penduduk tempatan yang mengesyaki berlaku aktiviti mencurigakan di situ.
Ketua Polis Perlis, Datuk Surina Saad berkata, Aksem Perlis diarahkan untuk tidak meninggalkan lokasi tersebut yang ditemui sejak Mac lalu kerana dikhuatiri menjadi laluan penyeludup.

“Kawasan ini dekat dengan sungai yang mana penyeludup atau pendatang asing tanpa izin (PATI) boleh mengakses kawasan ini dari laut melalui sungai atau juga melalui jalan darat menerusi kawasan hutan.
“Walaubagaimanapun, buat masa ini tiada lagi tanda-tanda menunjukkan kawasan ini digunakan sebagai transit kepada PATI,” katanya kepada pemberita selepas membuat tinjauan ke lokasi itu di sini semalam.
Dalam pada itu, Surina memberitahu, pasukan Komando Vat 69 telah membuat tinjauan di kawasan tersebut dan mendapati ia dipercayai menjadi tapak mencari harta karun.
“Ini berdasarkan ada besi yang ditinggalkan di dalam terowong tersebut selain Vat 69 juga percaya ramai telah menceroboh termasuk wanita berdasarkan barang-barang ditemui termasuk tuala wanita.
“Berdasarkan pemerhatian, kawasan ini sudah ditinggalkan selama kira-kira setahun,” ujarnya. – K! ONLINE


Brentford intai slot ke EPL
Oleh KOSMO!

31 Julai 2020, 10:06 am
BRENTFORD – Hanya selangkah sahaja lagi buat Brentford untuk beraksi dalam Liga Perdana Inggeris (EPL) musim depan selepas mara ke aksi final playoff Liga Kejuaraan.
Skuad The Bees itu berjaya menempah slot ke perlawanan akhir di Wembley 4 Ogos nanti selepas menang 3-2 secara agregat ke atas Swansea City di Griffin Park awal pagi semalam.
Pengurus Brentford, Thomas Frank mengakui gembira dengan kejayaan itu, namun memberi amaran kepada anak-anak buahnya agar memberikan sepenuh fokus terhadap aksi final.
“Kami ada bercakap mengenai kemungkinan tidak akan meninggalkan padang sekiranya gagal ke final. Pemain-pemain faham apa yang perlu dilakukan dan berjaya laksanakan tugas tersebut.
“Sudah tentu saya sangat gembira dengan keputusan ini. Saya akan raikannya bersama semua pemain tetapi kami tidak mahu hilang fokus menjelang perlawanan akhir nanti,” kata Frank.
Mengulas aksi semalam, Frank mendedahkan beliau tidak senang duduk sepanjang perlawanan, lebih-lebih lagi Swansea berjaya menjaringkan satu gol ketika perlawanan berbaki 12 minit.

“Ia sangat mendebarkan ketika mereka menjaringkan satu gol. Kami tidak sepatutnya melakukan kesilapan seperti itu ketika perlawanan semakin hampir ke penghujung,” ujarnya. – AGENSI


Status GP Malaysia diketahui Ogos
Oleh MUHAMMAD RIDUAN MOHD HANAFIAH

31 Julai 2020, 10:08 am
STATUS penganjuran saingan Kejuaraan Motosikal Dunia (MotoGP) Grand Prix Malaysia masih belum dapat diputuskan dan hanya akan terjawab bulan depan sekali gus memadamkan desas desus bahawa ia akan diumumkan hari ini.
Ketika ini Kerajaan Malaysia telah memutuskan kebenaran bagi sektor sukan dan rekreasi fasa 3 dan 4 iaitu penganjuran kejohanan dan pertandingan tempatan tanpa penonton yang melibatkan aktiviti tidak bersentuhan fizikal beroperasi mulai 15 Julai lalu.
Menteri Kanan (Keselamatan), Datuk Seri Ismail Sabri Yaakob berkata, hanya penganjuran kejohanan tempatan sahaja dibenarkan, namun sebarang penganjuran melibatkan peserta dari luar negara tidak dibenarkan.
Sehubungan itu, sumber memberitahu bahawa tarikh penganjuran berkenaan tidak dapat dipastikan dalam masa terdekat.
“Buat masa sekarang kami belum dapat sahkan mengenai tarikh penganjuran GP Malaysia kerana situasi Covid-19 di sini tidak berapa baik dan kembali meningkat.
“Kami masih melakukan perbincangan dengan pihak Dorna Sports iaitu pemegang hak eksklusif komersial dan televisyen MotoGP, KBS dan MKN sendiri. Mungkin Ogos nanti kita akan tahu sama ada MotoGP akan berlangsung atau tidak,” kata sumber tersebut.

Ketua Pegawai Eksekutif Litar Antarabangsa Sepang (SIC), Azhan Shafriman Hanif turut mengakui pihaknya telah membuat persediaan terbaik mengikut prosedur operasi standard (SOP) yang telah ditetapkan.
“Kami sudah menyediakan prosedur SOP yang ditetapkan dengan teliti dan maklum balas yang diterima dari Menteri Belia dan Sukan (Datuk Seri Reezal Merican Naina Merican) juga positif selepas sesi lawatannya ke SIC baru-baru ini,” ujarnya.
Mengikut kalendar perlumbaan, Malaysia bakal menjadi tuan rumah saingan MotoGP pada 1 November ini.


Barcelona resah hadapi Napoli
Oleh KOSMO!

31 Julai 2020, 10:04 am
BARCELONA – Jurulatih Barcelona, Quique Setien mungkin memanggil beberapa pemain remaja menjelang aksi Liga Juara-Juara menentang Napoli bulan depan.
Pengendali berusia 62 tahun itu dijangka mengambil langkah mengejut memandangkan beliau hanya memiliki 14 pemain senior yang boleh diturunkan nanti.
Napoli akan bertandang ke Camp Nou pada 8 Ogos depan bagi aksi timbal balik pusingan 16 pasukan terbaik selepas kedua-dua pasukan seri 1-1 pada perlawanan terdahulu.
Arturo Vidal sememangnya sah tidak akan beraksi selepas dilayangkan kad merah pada perlawanan pertama, sementara Sergio Busquets juga berdepan penggantungan.
Tambah parah, Samuel Umtiti dan Ronald Araujo masih belum pulih daripada kecederaan, begitu juga Ousmane Dembele yang masih diragui tahap kecergasannya.
Bagaimanapun, The Catalan masih mampu menarik nafas lega apabila trio serangan, Lionel Messi, Antoine Griezmann dan Luis Suarez cergas sepenuhnya.

Pemain-pemain remaja daripada akademi seperti Inaki Pena, Arnau Tenas dan Ludovit Reis dijangka akan dipanggil menyertai latihan bersama pasukan senior. – AGENSI


Misi tebus kekecewaan
Oleh MUHAMAD ARDIE PUTRA SUHAIMI

31 Julai 2020, 10:10 am
KETUA jurulatih skuad Harimau Malaya, Tan Cheng Hoe percaya cadangan untuk menghantar skuad bawah 23 tahun (B-23) negara ke Piala Persekutuan Bola Sepak ASEAN (AFF) Suzuki 2020 yang ditunda pada tahun depan sebagai tidak sesuai.
Katanya, beliau ada menerima cadangan tersebut memandangkan jadual bola sepak antarabangsa untuk skuad Harimau Malaya tahun depan sudah cukup padat tetapi itu tidak bermakna kem negara perlu memandang ringan kejohanan Piala AFF Suzuki.
“Saya ada berbincang dengan barisan kejurulatihan sekiranya saingan Piala AFF Suzuki 2020 ditunda pada tahun depan, jadual skuad Harimau Malaya menjadi semakin padat.
“Namun, ia bukan bermakna pasukan perlu menghantar skuad B-23 negara memandangkan Piala AFF Suzuki boleh dianggap sebagai trofi bola sepak paling berprestij di rantau Asia Tenggara.
“Justeru, kami mengambil serius untuk menghantar skuad terbaik memandangkan kita hanya baru menjuarai trofi ini sekali dan pemain juga sudah tentu mahu menebus kekecewaan apabila bergelar naib juara pada edisi lepas,” katanya ketika dihubungi Kosmo! semalam.
Bagaimanapun, Cheng Hoe mengakui akan berbincang terlebih dahulu dengan Persatuan Bola Sepak Malaysia (FAM) selain menunggu tarikh rasmi yang bakal diputuskan oleh AFF dalam masa terdekat.

Sebagai rekod, skuad Harimau Malaya akan melengkapkan saingan baki tiga perlawanan kelayakan Piala Dunia 2022/Piala Asia 2023 pada Oktober dan November tahun ini.
Sekiranya berjaya meraih slot automatik ke Piala Asia 2023, skuad negara dijadual bersaing pada pusingan kelayakan ketiga Piala Dunia 2022 dalam kalendar perlawanan Persekutuan Bola Sepak Antarabangsa (FIFA) tahun depan.
Andai gagal ke kelayakan Piala Dunia, skuad Harimau Malaya tetap berdepan dengan jadual yang ‘sibuk’ dengan menumpukan perhatian pada pusingan kelayakan ketiga Piala Asia 2023.
Sementara itu, skuad B-23 negara hanya perlu menumpukan saingan kelayakan Kejuaraan Konfederasi Bola Sepak Asia (AFC) B-23 2022 yang dijadualkan berlangsung pada Oktober 2021 dan temasya Sukan SEA 2021 di Vietnam pada November.


SPR terima pemakluman rasmi pembubaran DUN Sabah
Oleh LUQMAN RIDHWAN MOHAMED NOR

31 Julai 2020, 11:08 am
KUALA LUMPUR – Suruhanjaya Pilihan Raya (SPR) telah menerima pemakluman secara rasmi daripada Dewan Undangan Negeri (DUN) Sabah semalam berhubung pembubaran DUN Sabah penggal ke-15.
Setiausaha SPR, Ikmalrudin Ishak berkata, berdasarkan Perkara 21 (4) Perlembagaan Negeri Sabah, pilihan raya umum hendaklah diadakan dalam masa 60 hari dari tarikh pembubaran itu.
“Justeru itu, SPR akan mengadakan Mesyuarat Khas bagi membincangkan mengenai pelaksanaan pilihan raya tersebut.
“Tarikh mesyuarat berkenaan akan dimaklumkan kemudian oleh pihak SPR,” katanya dalam satu kenyataan di sini hari ini. – K! ONLINE


Agong tunai solat sunat Aidiladha di Masjid Tengku Ampuan Afzan
Oleh LUQMAN RIDHWAN MOHAMED NOR

31 Julai 2020, 12:01 pm
KUANTAN – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menunaikan solat sunat Aidiladha bersama jemaah di Masjid Tengku Ampuan Afzan, Kuantan hari ini.
Menurut laman Facebook Istana Negara, keberangkatan baginda diiringi Raja Permaisuri Agong, Tunku Azizah Aminah Maimunah Iskandariah ke masjid itu pada pukul 8.25 pagi.
Menyambut ketibaan baginda di masjid tersebut ialah Menteri Besar, Datuk Seri Wan Rosdy Wan Ismail dan barisan pentadbiran negeri.
Turut berangkat menunaikan solat sunat itu ialah dua anakanda Al-Sultan Abdullah termasuk Pemangku Raja Pahang, Tengku Mahkota Tengku Hassanal Ibrahim Alam Shah yang kesemuanya sedondon mengenakan baju Melayu berwarna kelabu.
Solat sunat itu dipimpin oleh imam besar masjid, Mohd. Hafiz Suhaili manakala bacaan khutbah Aidiladha disampaikan Kadi Kuantan, Abdul Aziz Abd. Karim.
Baginda juga berkenan menyaksikan ibadah korban membabitkan sembilan ekor lembu yang diadakan di pekarangan masjid sebelum berangkat pulang. – K! ONLINE


Makan percuma ketika pandemik
Oleh KOSMO!

31 Julai 2020, 11:10 am
JAKARTA, INDONESIA – Seorang lelaki di Jalan Jendral Basukio Rahmat di sini bermurah hati menyediakan makan tengah hari percuma untuk penduduk terjejas ketika Indonesia dilanda pandemik Covid-19, lapor portal berita Kompas.com.
Penduduk dikenali sebagai Hadi itu berkata, dia menyediakan tempat makan di sebuah rumah kedai di sini yang dibuka sejak kelmarin dan mendapat sambutan daripada pelbagai golongan.
“Tempat makan itu seperti dapur umum dan terletak di kawasan parkir.
“Antara mereka yang datang termasuk musafir, buruh, peminta sedekah dan penunggang teksi motosikal (gojek),” katanya.
Ujarnya lagi, idea untuk memberi makan tengah hari percuma itu tercetus selepas dia kasihan melihat pendapatan banyak pihak terjejas akibat Covid-19.
Tempat makan itu yang dibuka dari Isnin sehingga Jumaat bermula pukul 12 tengah hari hingga 2 petang, dikunjungi kira-kira 60 orang setiap hari. Orang ramai yang datang diwajibkan memakai pelitup muka dan mencuci tangan mengunakan cecair pembasmi kuman.

Setiap hari, Hadi akan membelanjakan antara 600,000 rupiah (RM175.66) hingga 800,000 rupiah (RM234.21) untuk menyediakan menu makan tengah hari antaranya mi goreng, sayur, tauhu, tempe dan keropok.
Walaupun mengaku modal yang diperlukan agak besar, Hadi tidak berdepan masalah kerana dia juga menerima bantuan dana daripada beberapa penderma yang bermurah hati. – AGENSI


Doa jemaah wanita makbul
Oleh KOSMO!

31 Julai 2020, 10:01 am
JEDDAH – Kementerian Kesihatan Arab Saudi selesai melakukan persiapan untuk menyediakan penjagaan perubatan kepada jemaah haji yang berhimpun di Padang Arafah semasa kemuncak ibadat haji, lapor laman berita Arab News semalam.
Kemudahan-kemudahan kesihatan yang disediakan di Arafah termasuk klinik awam lengkap dengan doktor, juruperunding dan jururawat yang memiliki kepakaran dalam penjagaan unit rawatan rapi serta peralatan bagi menangani kes strok haba.
Komander Pertahanan Awam Haji, Mejar Jeneral Hamoud AlFaraj mengesahkan tahap kesediaan pasukannya.
“Semua pihak terbabit melakukan tanggungjawab untuk menangani sebarang risiko berpandukan pelan induk ibadat haji,” katanya.
Kementerian berkenaan mengumumkan bahawa tiada kes Covid-19 direkodkan dalam kalangan jemaah pada hari Tarwiyah.
Ketika pihak berkuasa Arab Saudi mengehadkan bilangan jemaah bagi mengekang penularan pandemik Covid-19, seorang wanita Macedonia yang menetap di Riyadh selama enam tahun menjadi antara yang bertuah kerana dapat mengerjakan haji tahun ini.

“Saya mengimpikan untuk mengerjakan haji sejak saya datang ke Arab Saudi dan ia kini menjadi kenyataan,” kata Hamide Halimi.
Hamide juga gembira melihat pihak berkuasa menguruskan supaya jemaah wanita berada paling hampir dengan Kaabah semalam sekali gus memudahkan mereka melakukan Tawaf.
Semasa dia berada di kota suci Mekah untuk melakukan umrah sebelum ini, Hamide mengelilingi Kabah dari jauh dan pernah sekali terpaksa Tawaf dari bumbung Masjidil Haram kerana bilangan jemaah begitu ramai.
Kini wanita itu sukar mempercayai betapa dekatnya dia dengan Kaabah semasa melakukan Tawaf selamat datang.
“Sukar saya mempercayai ia berlaku.
“Tahun lalu pada Hari Arafah, saya berdoa agar dapat melaksanakan ibadat haji tanpa menyusahkan sesiapa. Doa saya kini makbul. Ibadat haji saya dipermudahkan. Sukar saya untuk ungkapkan dengan kata-kata perasaan ini,” ujarnya.
Sementara itu, ibadat haji yang dikecilkan pada tahun ini dipercayai yang paling selamat di sebalik ancaman Covid-19.
Buat kali pertama dalam sejarah, kerajaan Arab Saudi mengurangkan secara drastik bilangan jemaah dan melaksanakan langkah kesihatan baharu yang ketat.
Hanya 10,000 orang Islam atau 0.4 peratus daripada 2.5 juta jemaah pada tahun lalu dibenar mengerjakan rukun Islam kelima itu kali ini. – AFP


‘Saya tak sanggup lihat kakak derita’
31 Julai 2020, 10:00 am
PUTRAJAYA – Seorang adik yang tidak sanggup melihat kakaknya menderita akibat kegagalan buah pinggang sejak tiga tahun lalu nekad mahu mendermakan organnya itu demi memastikan insan tersayangnya terus hidup. Nor Ashira Hanum Abd. Rahim, 30, berkata, dia dan kakaknya itu, Nor Shafika Hanis, 31, akan melakukan pemindahan buah pinggang di Hospital Kuala Lumpur pada hujung tahun ini. Katanya, dia sanggup mengambil segala risiko, asalkan Nor Shafika Hanis atau lebih mesra dipanggil Fifi yang menetap di Kota Bharu, Kelantan tidak lagi…
“Masalah itu berlaku ketika kakak saya mengandung cahaya mata pertamanya sehingga dia terpaksa menggugurkan kandungan,"kata Nor Ashira.

Daftar di sini untuk berita penuh


Bayi warga Thailand pulang malam ini
31 Julai 2020, 10:00 am
KUALA LUMPUR – Bayi warga Thailand yang ditinggalkan di Hospital Kajang, dekat sini sejak lima bulan lalu akhirnya akan dibawa bertemu ibunya, Nurhaliza Chek Awae, 18, yang kini berada di Pattani, Thailand, malam ini.
Setiausaha Agong Pusat Pentadbiran Wilayah Sempadan Selatan, Laksamana Muda Somkiart Polprayoon yang dilaporkan  media Thailand berkata, semua proses pendaftaran kelahiran bayi itu telah dilakukan kelmarin selain pembayaran semua bil juga telah dilunaskan.
Menurut Polprayoon, bayi itu akan dibawa menaiki ambulans yang disewa khas dari Hospital Kajang dekat sini pukul 9 malam ini dan dijangka tiba di sempadan Bukit Kayu Hitam-Sadao Songkla keesokan harinya kira-kira pukul 8 pagi.
Jelasnya, bayi itu kemudian akan menjalani proses kuarantin wajib dalam sebuah bilik khas selama 14 hari bersama dengan ibunya, Nurhaliza di Hospital Patani.
Difahamkan, bil hospital yang perlu dilunaskan adalah sebanyak RM30,218 meliputi RM4,950 kos bersalin pada Februari lalu dan RM25,268 adalah bil penjagaan bayi pramatang selama lima bulan dalam jagaan hospital.
Kosmo! pada 24 Julai lalu melaporkan seorang wanita warga Thailand terpaksa menanggung rindu berjauhan dengan bayinya berusia lima bulan di Hospital Kajang selepas terpisah sejak Februari lalu akibat pandemik Covid-19.

Bayi yang dilahirkan pramatang itu ditinggalkan di hospital berkenaan sementara Nurhaliza dan suaminya, Muhammad Thipyaleh, 27, pulang ke Thailand untuk memperbaharui pasport kerana tamat tempoh pada 18 Mac lalu.
Bagaimanapun, kedua-dua mereka tidak sempat pulang ke Kajang yang terletak kira-kira 600 kilometer dari kampungnya kerana pintu sempadan ditutup berikutan Perintah Kawalan Pergerakan akibat wabak Covid-19.
Sementara itu, Nurhaliza menzahirkan ucapan terima kasih kepada semua pihak yang terlibat dalam usaha membawa anak keduanya itu kembali ke pangkuan keluarga.
“Saya mengucapkan ribuan terima kasih kepada pihak kerajaan Thailand yang membantu  membawa pulang anak saya ke Thailand dan semua pihak yang menderma untuk membayar bil hospital.
“Saya amat terharu dan teruja kerana akhirnya akan bersua muka dengan anak buat kali pertama selepas terpisah lima bulan, hanya Allah yang dapat membalas budi dan jasa baik kalian,” ujarnya.


Ferrari hilang sokongan peminat di Litar Monza
Oleh KOSMO!

31 Julai 2020, 10:00 am
MILAN – Perlumbaan Formula Satu (F1) Grand Prix (GP) Itali yang berlangsung pada 4 September ini di Litar Monza diadakan secara tertutup tanpa kehadiran penonton ekoran penularan Covid-19 yang semakin membimbangkan di dunia.
Itali negara kelima yang mencatatkan kematian tertinggi setakat ini dengan 35,129 kematian dan merekodkan 246,776 kes jangkitan pandemik tersebut.
Penganjur perlumbaan GP Itali menegaskan bahawa mereka akan mengembalikan semula duit tiket sepenuhnya kepada penonton mereka tidak lama lagi.
“GP Itali yang berlangsung pada 4 hingga 6 September di Autodromo Nazionale Monza itu akan diadakan secara tertutup tanpa kehadiran penonton. Justeru, kita akan memulangkan semua duit tiket mereka tidak lama lagi,” katanya.
Litar Monza dianggap ‘rumah’ kepada pasukan Ferrari yang berpangkalan di Maranello, Itali kerana kebiasaannya dihadiri oleh puluhan ribu penyokong pasukan itu.
Masih terdapat harapan buat penyokong Ferrari untuk menyaksikan pasukan mereka bersaing kerana terdapat dua lagi siri perlumbaan di Itali iaitu di GP Tuscan pada 13 September dan GP Emilia Romagna pada 1 November nanti.

Selain itu, F1 juga mengumumkan kehadiran GP baharu iaitu di Nurburgring (Jerman) dan Portimao (Portugal) yang masih berpeluang untuk dimeriahkan dengan kehadiran penonton.
F1 sebelum ini memutuskan untuk menangguhkan lapan perlumbaan musim ini, manakala GP Monaco terpaksa dibatalkan.  – AGENSI


Tasha Shilla tidak mahu watak penggoda
31 Julai 2020, 10:00 am
KUALA LUMPUR – Pelakon yang pernah dilabelkan liar dan sering mencetuskan kontroversi, Tasha Shilla bertegas tidak lagi mahu melakonkan watak wanita penggoda dalam mana-mana karya.
Tasha Shilla, 33, berkata, keputusan itu dibuat seiring kematangan usia selain dia kini sudah menyandang status sebagai isteri.
“Sebagai isteri, saya ajar diri untuk pilih watak yang sesuai dengan status. Sebelum terima apa-apa tawaran, selalunya saya akan baca sinopsis dan jika sesuai, saya terima.
“Kalau untuk watak antagonis seperti penggoda, sama macam yang saya selalu bawa dalam kebanyakan drama sebelum ini, rasanya sudah tidak sesuai dengan status saya sebagai isteri,” kata pemilik nama penuh Nastashashila Abdul Razak itu kepada kepada Kosmo! di sini semalam.
Pelakon Bunga April itu bagaimanapun berkata, sejak berkahwin dengan  Muhammad Atiq Idris, 33, pada Februari lalu, suaminya tidak pernah menyekat kariernya sebagai pelakon, namun sebagai isteri, dia mengambil langkah sewajarnya demi nama baik keluarga.
“Sebelum kahwin lagi saya sudah berubah dan selepas kahwin, saya makin sedar tanggungjawab sebagai seorang isteri yang perlu menjaga nama baik sendiri dan suami. Malah suami juga ada memberi nasihat tentang pemilihan pakaian.

“Perubahan yang berlaku ini pun seiring dengan kematangan usia. Dahulu waktu muda, saya gemar meneroka apa sahaja. Sekarang sudah matang, jadi perlu pandai bawa diri,” ujarnya,
Dalam pada itu, Tasha turut menepis dakwaan bahawa kariernya menjunam selepas berumah tangga sebulan sebelum Perintah Kawalan Pergerakan.
“Saya  dan suaminya menggunakan sebaik-baiknya tempoh tersebut untuk lebih mengenali hati budi masing-masing,” ujarnya.
Sewaktu menempa populariti sekitar 2010 hingga 2017, Tasha menonjol dengan drama-drama hebat seperti Gemilang, Rindu Bertamu Dhabi dan Ariana Rose.


Jangan lari daripada bayar hutang
Oleh DALIZA MOHAMED ARIFFIN

31 Julai 2020, 10:00 am
DALIZA ARIFFIN PENOLONG PENGARANG BERITA

Sejak empat bulan lalu, hati berbunga riang kerana sebahagian daripada rakyat Malaysia ‘bercuti’ daripada membayar pelbagai hutang institusi kewangan dan perbankan.
Komitmen bulanan hanya perlu difokuskan bagi membayar bil air, elektrik, pembetungan, telefon dan mungkin yuran persekolahan anak.
Baki tunai yang berlebihan di tangan sejak bulan April lalu semestinya banyak membantu rakyat Malaysia ketika ini bagi mengurangkan beban kewangan yang terjejas ekoran pandemik Covid-19.
Melaluinya, ada yang bijak menguruskan kewangan dengan menambah simpanan dan mungkin ada yang ‘lepas geram’ membeli-belah serta pergi melancong.
Disebabkan fenomena tersebut, tidak hairanlah destinasi pelancongan domestik kini menjadi tumpuan dan lebih menarik hotel-hotel turut menawarkan promosi pakej percutian yang menarik serta mampu milik.
Ini merupakan perkembangan baik untuk proses pemulihan ekonomi negara.

Sepatutnya peluang daripada pelaksanaan moratorium tersebut perlu digunakan sebaiknya kerana ini adalah masa terbaik untuk kita menambah tabungan yang mungkin semakin surut ekoran virus Covid-19 ekoran pendapatan bulanan yang terjejas sebelum ini.
Mungkin perkara lain yang boleh dilakukan ialah melunaskan bayaran tunggakan yang selama ini kita terlepas pandang membayarnya seperti cukai pintu, bil telefon yang telah lama ditamatkan dan juga hutang kepada rakan, sahabat dan saudara mara.
Apa salahnya kita berkorban sedikit daripada baki tunai yang berlebihan itu dengan melangsaikan hutang lama. Pastinya usaha itu bakal menggembirakan pihak lain yang telah menunggu dan mungkin ketika ini, mereka pula berada dalam kesusahan.
Hubungi mereka dan berbincanglah secara baik-baik, janganlah kerana hutang maka terputus hubungan kawan dan juga silaturahim persaudaraan.
Memandangkan tempoh moratorium  masih berbaki dua bulan sebelum Oktober menjelma yang membuatkan rutin bulanan membayar hutang bank bakal bermula, maka rancanglah perbelanjaan dengan berhemah.
Masih ada masa lagi untuk menabung dan menambah simpanan dan lebih penting lagi, mulai Oktober ini, jangan pula ada yang terlalai dan cuba menyembunyikan diri daripada membayar hutang bank khususnya bagi mereka benar-benar berkemampuan dan masih makan gaji.
Bagaimanapun, buat mereka yang masih terkesan dengan bebanan kewangan yang berat, ada institusi kewangan yang bersedia menawarkan bantuan kepada mereka.
Lebih menarik, pengumuman Perdana Menteri, Tan Sri Muhyiddin Yassin baru-baru ini berhubung pelaksanaan melanjutkan moratorium dan bantuan bank bersasar bertepatan dengan waktunya dan ia memberi kelegaan kepada  golongan yang benar-benar memerlukan.
Namun, pada hakikatnya, hutang perlu dibayar, lambat atau cepat tempoh moratorium itu bakal berakhir, tanggungjawab dan amanah kita sebagai penghutang harus dipatuhi dengan sebaiknya.


Korban Wagyu Miyazaki
Oleh KHAIRIYAH HANAFI

31 Julai 2020, 10:00 am
APABILA sebut sahaja mengenai ibadah korban, bayangan lembu-lembu tempatan yang ditambat di masjid atau ladang ternakan pastinya berlegar-legar di kotak fikiran umum.
Mana tidaknya, binatang ternakan tersebut merupakan haiwan ruminan yang lazim disembelih oleh masyarakat di negara ini setiap kali melaksanakan ibadah korban.
Paling unik sekalipun, hanyalah haiwan-haiwan seperti biri-biri, kerbau dan unta.
Bagaimanapun, berbeza pula pada ibadah korban tahun ini apabila buat pertama kalinya, sebuah syarikat tempatan, Asia Harvest Agro memperkenalkan korban daging wagyu kepada masyarakat umum.
Dikenali sebagai daging wagyu Miyazaki, daging lembu terbaik dunia yang bergred A5 itu disembelih khas dari sebuah ladang ternak di Miyazaki, Jepun sebelum diterbangkan khas ke Malaysia untuk diagihkan kepada peserta-peserta korban terlibat.
Cerita Pengarah Urusannya, Najib Jalil, idea untuk memperkenalkan daging korban wagyu Miyazaki timbul selepas sering berurusan dengan industri penternakan daging wagyu di Negara Matahari Terbit itu.
“Saya melihat daging wagyu mempunyai kualiti yang terbaik berbanding daging-daging sedia ada di pasaran biarpun nilainya mencecah ratusan ribu ringgit bagi seekor lembu.

“Menyedari dalam Islam sendiri menggalakkan individu untuk melaksanakan ibadah korban menggunakan daging terbaik pada Hari Raya Aidiladha, saya terpanggil untuk menyediakan platform dan menjadi perantara pelaksanaan korban lembu wagyu Miyazaki kepada individu berkemampuan di negara ini,” jelasnya.
Ujarnya, dengan membayar RM29,999 orang ramai boleh menyertai korban daging wagyu dengan satu bahagian.
LEMBU wagyu hidup dalam persekitaran suhu yang rendah. – Gambar hiasan
Bercerita lanjut mengenai daging wagyu Miyazaki, menurut Najib lagi, kewujudan lapisan lemak di antara tisu ototnya berbanding daging biasa membuatkan wagyu kelihatan seperti marbling dan lapisannya mencair apabila dimasak sehingga menghasilkan rasa enak yang luar biasa.
“Lembu ini diternak dengan rejim penjagaan yang sangat rapi selain diet ketat, tidak sama seperti lembu-lembu biasa.
“Disebabkan itu harganya berganda dan lebih mahal berbanding daging lembu biasa.
“Malah, harga bagi sekilogram daging wagyu sahaja boleh mencecah sehingga RM600 atau lebih,” jelasnya.
Terang Najib lagi, menerusi korban wagyu itu, setiap peserta yang membayar RM29,999 bagi satu bahagian akan mendapat 50 kilogram (kg) daging.
“Jepun sebenarnya mempunyai tiga jenis daging lembu terbaik iaitu Miyazaki, Kobe dan Kakoshima. Nama-nama daging ini diambil daripada lokasi haiwan tersebut diternak.
“Bagaimanapun, daripada ketiga-tiga jenis daging tersebut, daging wagyu Miyazaki adalah paling popular dan berkualiti kerana teksturnya yang sangat lembut serta enak berbanding dua lagi daging wagyu yang terdapat di sana,” jelasnya.
Komuniti Islam
Menceritakan mengenai proses penyembelihan daging lembu wagyu itu pula, menurut Najib, lembu-lembu korban seberat 800 kg seekor akan disembelih pada Hari Raya Aidiladha pertama sehingga keempat.
“Kesemua lembu korban itu akan disembelih secara halal di rumah sembelihan halal di Nishiawa oleh jurusembelih yang sah dan diiktiraf oleh Jabatan Kemajuan Islam Malaysia (Jakim).
“Daging tersebut kemudian akan disimpan dan ditandakan mengikut bahagian peserta masing-masing sebelum dibekukan. Daging akan diterbangkan ke tanah air untuk diagih-agihkan kepada peserta korban dalam tempoh 10 hingga 15 hari selepas penyembelihan,” jelasnya.
Cerita Najib, ramai yang terkejut tatkala mendengar harga bagi satu bahagian lembu wagyu Miyazaki bernilai RM29,999. Malah, ada segelintir individu yang berpendapat jumlah tersebut menyamai harga pelaksanaan ibadah korban bagi lebih enam ekor lembu tempatan.
Bagaimanapun, Najib mengakui disebabkan harganya yang tinggi pihaknya mengalami kesukaran untuk mendapatkan penyertaan. Dedahnya, ada pihak yang sudah membuat tempahan untuk menyertai korban wagyu, namun membatalkan di saat-saat akhir.
Namun, kata Najib, sekalipun tiada penyertaan dari rakyat Malaysia, pihaknya masih melaksanakan ibadah korban wagyu iaitu melibatkan komuniti Islam di Jepun sahaja. Ini kerana, pihaknya turut bertanggungjawab mengendalikan korban wagyu bagi masyarakat Islam di negara itu.
Sebelum ini, Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri telah menjelaskan hukum ibadah korban menggunakan daging wagyu adalah harus dan dibolehkan jika menepati kesemua syarat-syaratnya.
“Allah telah mensyariatkan ibadah korban kepada golongan yang berkemampuan untuk melaksanakannya.
“Pada asasnya ibadah korban dengan menggunakan lembu wagyu tidak menjadi masalah sekiranya individu itu benar-benar berkemampuan. Seseorang dibolehkan melakukan ibadah korban dengan unta, lembu, lembu wagyu dan sebagainya tetapi dengan syarat berkemampuan dan tidak berhutang,” jelasnya.
Terang Zulkifli lagi, sesungguhnya Islam menggalakkan penggunaan haiwan terbaik dan sihat dalam melakukan ibadah korban.
Bukan sekadar melaksanakan ibadah korban menggunakan daging premium, Najib turut menyediakan platform pakej korban lembu biasa buat masyarakat di negara ini. Uniknya, ia dilakukan secara online bersesuaian dengan norma baharu masyarakat Malaysia hari ini.
Dikenali sebagai Berkat Korban AEON, inisiatif tersebut merupakan hasil kerjasama tiga hala antara Koperasi Kelab Transformasi Ruminan Malaysia Berhad, AEON dan kumpulan masakan popular di Facebook, Suami Masak Apa Hari ini (SMAHI).
Menurut Ketua Pegawai Eksekutif SMAHI, Mohd. Salleh Ab. Hamid, penganjuran program korban itu bertujuan membantu orang ramai yang berdepan kesukaran melaksanakan ibadah korban pada norma baharu selain banyak masjid dan surau yang tidak dapat melaksanakan ibadah korban akibat Covid-19.
“Menerusi platform ini, mereka bukan sahaja boleh menyempurnakan ibadah korban dengan lebih sistematik, malah memastikan keselamatan dan kesihatan terjaga dengan mematuhi SOP yang ditetapkan. Selain itu, cara ini juga dapat membantu penternak yang berhadapan dengan kesukaran menjual hasil ternakan mereka ekoran wabak ini,” jelasnya.
Ujarnya, bagi tujuan tersebut beberapa pakej telah disediakan untuk peserta-peserta ibadah korban. Antaranya ialah pakej BK1 bernilai RM799, BK2 bernilai RM899, BK3 bernilai RM999, BK Kambing pada harga RM1,199 serta BK Premium Sado bernilai RM2,799.
“Penyembelihan dibuat pada hari raya pertama sehingga keempat di lokasi tertentu. Daging kemudian akan dihantar ke pusat pengagihan di AEON Nilai sebelum dihantar ke AEON berdekatan untuk diambil peserta korban.
“Biarpun begitu sebelum ibadah korban dilaksanakan, pihak kami akan membuat live feed di media sosial bagi menunjukkan kepada para peserta lembu-lembu korban mereka,” jelasnya.


Tawar peluang pekerjaan buat ibu tunggal
Oleh MUHAMMAD FARID AHMAD TARMIJI

31 Julai 2020, 10:00 am
PANDEMIK Covid-19 yang melanda dunia bukan sahaja mengubah norma kehidupan manusia, malahan ramai individu terkesan sehingga ada yang hilang pekerjaan.
Kesan daripada wabak ini juga telah menyebabkan kadar pengganguran di negara ini diunjurkan dalam lingkungan 3.5 peratus hingga 5.5 peratus pada tahun ini seperti mana dilaporkan Jabatan Perangkaan Malaysia.
Cakna dengan hal tersebut telah mendorong syarikat dobi layan diri, dobiQueen memperkenalkan satu inisiatif yang dinamakan Skim Ratu Rumah (SRR) demi meringankan beban mereka yang hilang punca pendapatan akibat pandemik tersebut terutamanya golongan ibu tunggal.
Skim itu memberi manfaat kepada wanita-wanita di luar sana yang menjadi penyara tunggal keluarga.
Pengarah dobiQueen, Nini Tan berkata, inisiatif tersebut dilaksanakan sejajar dengan matlamat Pelan Jana Semula Ekonomi Negara (Penjana) yang diperkenalkan oleh kerajaan bagi membantu golongan kurang bernasib baik yang kehilangan pekerjaan.
“Dengan kadar pengangguran yang meningkat secara mendadak pada ketika ini, dobiQueen sebagai syarikat tempatan ingin mengambil bahagian dalam meringankan beban dan sokongan kepada komuniti.

“Menerusi skim ini, dobiQueen menawarkan peluang pekerjaan kepada golongan ibu tunggal terutamanya buat mereka yang tinggal berhampiran dengan cawangan dobiQueen,” jelasnya kepada Aura baru-baru ini.
Tambahnya, melalui langkah demikian mereka tidak perlu lagi mengharapkan bantuan daripada mana-mana pihak untuk meneruskan kehidupan.
Menurutnya, setakat ini sudah terdapat empat orang ibu tunggal yang berkhidmat dengan dobiQueen.
Antara jawatan yang ditawarkan oleh dobiQueen buat ibu-ibu tunggal ialah penyelia cawangan dan pengurus kawasan.
Tugas penyelia cawangan adalah memastikan kedai sentiasa dalam keadaan bersih selain bertanggungjawab membantu pelanggan yang memerlukan pertolongan.
Jawatan pengurus cawangan pula ditawarkan kepada mereka yang mempunyai pengalaman dan individu itu bertanggungjawab untuk mengurus sebanyak lima cawangan.
“Bagi penyelia cawangan, gaji yang ditawarkan adalah sehingga RM1,900 sebulan termasuk insentif sebagai menghargai kerja keras mereka.
“Ada juga ibu tunggal yang bekerja dengan kami ini telah menjawat jawatan sebagai pengurus kawasan yang bertanggungjawab memantau cawangan-cawangan di kawasan yang telah ditetapkan,” katanya.
Nini berkata, dia melihat ibu tunggal lebih menghargai peluang pekerjaan yang diberikan kepada mereka.
“Saya dapati mereka lebih bersungguh-sungguh dan sangat berdedikasi dalam melaksanakan tanggungjawab yang diberikan. Saya fikir lebih baik mengambil pekerja yang menghargai peluang diberikan kepadanya.
“Calon-calon yang terpilih pula bukan sekadar menjadi ‘ratu rumah’ keluarga mereka, malah mereka mewakili semua cawangan dobiQueen di serata Lembah Klang. Sebagai wakil jenama kami, mereka akan bertugas di cawangan berdekatan kediaman mereka. Selain menawarkan perkhidmatan pelanggan terbaik, cawangan dobiQueen kendalian mereka perlu sentiasa bersih dan kemas seiring dengan piawaian yang ditetapkan oleh syarikat,” jelas Nini.
Mula beroperasi sejak Ogos 2015, dobiQueen kini mempunyai 68 cawangan di sekitar Lembah Klang.
Nini berharap pada masa depan dobiQueen dapat menambah lagi beberapa cawangan baharu dan sekali gus dapat membuka lebih banyak peluang pekerjaan buat mereka yang memerlukan.
“Sasaran kami untuk tahun ini adalah untuk menambah cawangan dobiQueen di beberapa lokasi yang telah dikenal pasti.
“Tetapi disebabkan pandemik Covid-19 ini perancangan itu tergendala,” tegasnya.
Katanya, ibu tunggal yang berminat menyertai SRR boleh ke cawangan berhampiran untuk tujuan tersebut.


Barty sah tidak sertai Terbuka AS
Oleh KOSMO!

31 Julai 2020, 10:02 am
LONDON – Bintang tenis Australia, Ashley Barty membuat keputusan untuk tidak menyertai Terbuka Amerika Syarikat (AS) selepas bimbang dengan pandemik Covid-19 yang semakin meningkat.
Pemain di ranking No.1 dunia tersebut mengakui selain kejohanan di AS, dia juga masih belum memutuskan untuk mempertahankan gelaran Grand Slam Terbuka Perancis yang diraihnya tahun lalu.
Jelasnya, keputusan itu terpaksa dibuat kerana enggan mengambil risiko serta mengutamakan kesihatan diri dan pasukannya.
“Saya dan pasukan telah memutuskan bahawa kami tidak akan berlepas ke AS untuk menyertai kejohanan Grand Slam tahun ini.
“Meskipun ia merupakan keputusan yang sukar tetapi ia terpaksa dilakukan kerana di AS masih ada risiko yang besar mengenai Covid-19.
“Saya tidak selesa untuk meletakkan pasukan dalam keadaan bahaya. Saya berharap dapat kembali ke AS tahun depan. Mengenai Terbuka Perancis dan Kejohanan WTA Eropah, saya akan buat keputusan tidak lama lagi,” katanya.

Terbuka AS yang dijadualkan pada 1 hingga 13 September di New York itu diadakan tanpa kehadiran penonton dan dikawal ketat kemasukannya. – AGENSI


Teruskan berkorban lawan Covid-19
Oleh NOR IDAYU BOSRO

31 Julai 2020, 10:00 am
NOR IDAYU BOSROWARTAWAN EKSEKUTIF

SAMBUTAN Hari Raya Aidiladha mempunyai nilai signifikan yang cukup tinggi kepada seluruh umat Islam dalam menterjemahkan erti pengorbanan, keikhlasan dan kesanggupan.
Di tengah-tengah krisis Covid-19 yang melanda dunia, masyarakat tanpa mengira agama dan bangsa bersatu hati menjalani Perintah Kawalan Pergerakan (PKP) dengan duduk di rumah selama hampir tiga bulan bagi memutuskan rantaian jangkitan wabak itu.
Namun, apalah sangat pengorbanan kita berkurung di rumah tatkala petugas barisan hadapan mempertaruhkan nyawa, mengerah kudrat serta keringat tanpa mengenal erti lelah demi menjaga keselamatan negara.
Justeru di saat kelonggaran diberikan ketika PKP Pemulihan, masyarakat seharusnya tidak mudah alpa sebaliknya meneruskan komitmen menjalani norma baharu kehidupan dengan mematuhi prosedur operasi standard (SOP) yang ditetapkan kerajaan demi memastikan wabak Covid-19 terus dapat dibendung.
Mengambil kira situasi semasa yang memperlihat trend peningkatan melibatkan kes import yang pulang dari luar negara, sudah tentu kepatuhan yang tinggi dituntut daripada individu berkenaan untuk tidak mengabaikan kuarantin wajib di rumah masing-masing.
Dengan mengambil contoh situasi seorang pesakit wanita positif Covid-19 yang gambarnya tular selepas makan di sebuah restoran baru-baru ini, akibat sikap tidak endah, kontak yang berada di premis terbabit terpaksa dicari pihak polis untuk dibuat ujian saringan, manakala restoran berkenaan diarah tutup.

Kesannya cukup buruk kerana ia bukan sahaja merisikokan kesihatan orang lain, malah mampu mencetuskan gelombang jangkitan yang lebih besar menerusi kewujudan kluster baharu.
Dalam hal begini, kemahuan untuk keluar ke tempat awam, pusat beli-belah atau makan di restoran perlu dilupakan buat sementara waktu. Jangan kerana nila setitik, rosak susu sebelanga.
Pakar sosial, Prof. Datuk Dr. Mohammad Shatar Sabran berkata, pengorbanan tidak berbelah bahagi dan komitmen berterusan diperlukan daripada semua pihak dalam usaha memutuskan rantaian jangkitan virus Covid-19.
“Garis panduan pematuhan SOP yang diberikan kerajaan perlulah diikuti secara istiqamah oleh semua masyarakat,” katanya.
Pada masa sama, beliau berkata, masyarakat perlu melihat sisi positif atau hikmah di sebalik peraturan-peraturan ketat yang dilaksanakan kerajaan.
“Masyarakat menjadi lebih bertimbang rasa dan berdisiplin.
“Bukan itu sahaja, ramai orang awam tampil memberi bantuan kepada golongan memerlukan dalam pelbagai bentuk baik dari aspek kewangan, sumbangan sut peralatan pelindungan diri dan macam-macam lagi,” katanya.
Sementara itu, Pengarah Pusat Citra Universiti Kebangsaan Malaysia, Prof. Datuk Dr. Harlina Halizah Siraj berkata, pengorbanan pasukan kesihatan dan perubatan melawan pandemik Covid-19 tidak boleh diperkecilkan kerana mereka memikul tugas serta tanggungjawab berat.
“Saya bersyukur kerana ramai anak didik  menganggotai pasukan barisan hadapan sebagai doktor, jururawat dan paramedik.
“Mereka telah membuktikan tahap profesionalisme yang tinggi dengan mementingkan kebajikan pesakit melebihi kepentingan diri sendiri.
“Pengorbanan ini akan membuahkan kemanisan apabila negara berjaya melawan wabak ini suatu hari nanti,” katanya.


Pakai pelitup muka tidak membebankan
Oleh KOSMO!

1 Ogos 2020, 5:22 pm
Oleh NUR NAZLINA NADZARI
KANGAR – Pemakaian pelitup muka bukan satu bebanan tetapi merupakan usaha untuk membantu kerajaan mengekang penularan wabak Covid-19 di negara ini.
Seorang pelajar, Mashsyahira Alyaa Mohd Razuan, 24, berkata, jika masyarakat degil dan mengambil mudah pemakaian pelitup muka, peningkatan kes mungkin berlaku seterusnya menyebabkan negara kembali kepada Perintah Kawalan Pergerakan (PKP).
“Pelitup muka juga kini mudah didapati pada harga yang murah, jadi tiada alasan untuk tidak memakainya,” katanya ketika ditemui di sini hari ini.
Seorang lagi pelajar, Mastura Kamilia Mohd. Razuan, 20, berpendapat, kerajaan terpaksa mewajibkan pemakaian pelitup muka kerana masyarakat dilihat mengambil ringan tentang pematuhan SOP sehingga menyebabkan kes meningkat semula.
“Saya memang pakai pelitup muka walaupun ia belum diwajibkan kerajaan sebelum ini,” ujarnya.

Tinjauan di sekitar bandar Kangar dan Arau mendapati rata-rata masyarakat menyambut baik tindakan kerajaan mewajibkan pemakaian pelitup muka bermula hari ini.
Dalam pada itu, Ketua Polis Perlis, Datuk Surina Saad berkata, pemeriksaan dan pemantauan diperketatkan sejajar dengan arahan pelitup muka wajib dipakai dalam pengangkutan awam, kawasan sesak atau tumpuan umum.
“Sehingga kini (pukul 1 petang tadi) pematuhan prosedur operasi standard di negeri ini adalah pada tahap 85 peratus,” katanya. – K! ONLINE


Ingatkan saya dah nak mati.” – Mangsa
Oleh KOSMO!

1 Ogos 2020, 10:00 pm
Oleh NUR ALINA HASSAN
LABIS – Seorang remaja berhadapan detik cemas apabila nyaris lemas ketika mandi di Sungai Gatom, Taman Perling, di sini, petang tadi.
Mangsa, Mohd. Hafiz Lusiyono, 13, berkata, dia bersama dua rakannya berusia 12 dan sembilan tahun pergi ke sungai berkenaan pada pukul 3 petang untuk mandi-manda.
Namun katanya, sebaik tiba di kawasan itu, dia terlebih dahulu terjun ke sungai ekoran menganggap paras air cetek.
“Bagaimanapun, selepas terjun, tubuh saya terus ditolak arus sungai dan saya ketakutan kerana tak pandai berenang. Tapi Alhamdulillah, ALLAH masih lindungi saya apabila terdapat sebatang pokok dalam sungai itu yang membolehkan saya berpaut pada dahannya.
“Sebaik berjaya paut pada dahan pokok, rakan-rakan cuba memberikan bantuan namun gagal. Lebih sejam saya terperangkap di tengah sungai dan mereka lakukan pelbagai cara untuk selamatkan saya tapi tidak berjaya.

“Pada mulanya saya halang mereka mendapatkan bantuan luar kerana bimbang dimarahi, namun keadaan akhirnya memaksa berikutan tiada kaedah yang boleh dilakukan untuk membawa saya keluar dari sungai,” katanya ketika dihubungi Kosmo! di sini
Menurut Mohd. Hafiz, setelah lebih sejam berpaut pada dahan pokok, dia terpaksa meminta rakannya menghubungi talian kecemasan kerana merasakan tubuhnya semakin lemah dan kaki mulai kebas.
“Saya dah tak larat kerana terlalu lama berada dalam air. Masa tu rakan-rakan dah mula nangis sebab memikirkan saya tak dapat diselamatkan. Mereka cuba telefon pihak bomba tetapi gagal kerana tak tahu cara hubungi talian kecemasan.
“Bagaimanapun, mereka bergegas mendapatkan bantuan orang awam kerana lokasi sungai berada dalam hutan yang mana tiada siapa perasan kejadian itu. Sebaik orang awam tiba, salah seorang daripada mereka terus menghubungi bomba dan tak lama kemudian bantuan pun tiba,” katanya.
Mohd. Hafiz berkata, pihak bomba cuba membawa dia keluar menggunakan dahan pokok kelapa namun tidak berjaya sebelum salah seorang anggota turun ke sungai dan menariknya ke dasar.
“Saya bersyukur dan mengambil pengajaran atas apa yang berlaku. Saya anggap pihak bomba yang datang ke lokasi kejadian adalah hero saya sampai bila-bila,” ujarnya.
Sementara itu, Ketua Balai Bomba dan Penyelamat Labis, Penolong Penguasa Bomba Mohd. Farizan Mokhtar berkata, seramai tiga anggota dikejarkan ke lokasi kejadian sebaik menerima panggilan kecemasan pada pukul 4.19 petang
“Kebetulan ketika kejadian, semua anggota bomba yang bertugas tiada di balai berikutan keluar operasi. Justeru, kita berhadapan kesulitan dan terpaksa memanggil anggota yang sedang bercuti.
“Mangsa berjaya diselamatkan dan operasi tamat pada pukul 5.25 petang,” katanya ketika dihubungi. – K! ONLINE.


Lelaki cuba bunuh diri dipercayai alami tekanan perasaan
Oleh EDDY AQMAL MOHAMED HAMIDI

1 Ogos 2020, 7:54 pm
KUALA LUMPUR – Tekanan perasaan disebabkan masalah keluarga dipercayai menjadi punca seorang lelaki berusia 28 tahun mengamuk serta cuba untuk membunuh diri di sebuah pangsapuri di Cheras awal pagi tadi.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, anggota polis yang tiba ke lokasi selepas menerima laporan daripada orang awam cuba untuk menenangkan lelaki berkenaan yang menjerit-jerit di dalam rumah sebelum dia kemudiannya berlari ke balkoni.
“Suspek enggan memberikan kerjasama selepas cuba ditenteramkan oleh polis dan terus berlari ke balkoni di belakang rumah sebelum cuba untuk terjun.
“Disebabkan pintu berkunci, anggota polis kemudiannya mendapatkan bantuan pihak Jabatan Bomba dan Penyelamat Malaysia (JBPM) dan berjaya menahan suspek selepas pintu rumah berjaya dipecahkan,” katanya dalam satu kenyataan hari ini.
Menurut Mohamed Mokhsein, siasatan awal mendapati suspek dipercayai mengalami tekanan perasaan berikutan masalah keluarga yang dihadapinya.
“Lelaki berkenaan berusia 28 tahun, tidak bekerja dan tinggal seorang diri di rumah tersebut dan saringan air kencing turut mendapati dia positif dadah jenis amphetamine dan methamphetamine.

“Suspek kini ditahan di lokap untuk siasatan lanjut di bawah Seksyen 309 Kanun Keseksaan dan Seksyen 15(1)(a) AKta Dadah Berbahaya 1952,” tegas beliau.
Terdahulu, anggota JBPM dari Balai Bomba dan Penyelamat Bandar Tun Razak serta Jalan Hang Tuah terpaksa menggunakan teknik ‘rapelling’ iaitu menurunkan dua anggota dari atas bumbung pangsapuri kemudian menutup pintu utama di koridor dalam usaha untuk menyelamatkan lelaki berkenaan. – K! ONLINE


Sembilan kes baharu, dua kluster catat satu kes
Oleh NOR IDAYU BOSRO

1 Ogos 2020, 5:51 pm
PUTRAJAYA – Sebanyak sembilan kes jangkitan Covid-19 direkodkan hari ini termasuk tujuh kes import dan dua kes penularan tempatan melibatkan kluster aktif PUI Sivagangga, Kedah dan kluster Bukit Tiram, Johor menjadikan jumlah keseluruhan kes positif adalah sebanyak 8,985.
Ketua Pengarah Kesihatan, Datuk Dr. Noor Hisham Abdullah berkata, kes yang dikesan di kluster PUI Sivagangga melibatkan seorang warganegara manakala kes di kluster Bukit Tiram adalah bukan warganegara yang dikesan di Selangor sekali gus menjadikannya kes pertama dikesan di luar Johor.
Beliau berkata, kes tersebut iaitu kes ke-8,977 merupakan kontak rapat kepada kes positif ke-8,893 dari Johor dan dikenal pasti melalui aktiviti pengesanan kontak rapat secara aktif yang dijalankan oleh Pejabat Kesihatan Daerah.
“Berdasarkan siasatan, kes positif ke-8,893 didapati menginap di rumah kes ke-8,977 di Selangor pada 16 Julai hingga 19 Julai.
“Mangsa dikenal pasti dan diberikan perintah pengawasan dan pemerhatian di rumah. Ujian saringan kali kedua dijalankan apabila kes ke-8,977 bergejala batuk dan sakit tekak sebelum dikesan positif dan kini dirawat di Hospital Sungai Buloh,” katanya. -K! ONLINE.


Peniaga, pengunjung pasar pakai pelitup muka
Oleh KOSMO!

1 Ogos 2020, 5:49 pm
Oleh OTHMAN YAHAYA
SUNGAI PETANI – Peniaga dan pengunjung pasar pagi di Taman Ria Jaya di sini mematuhi pemakaian pelitup muka di kawasan awam tersebut.
Rata-rata mereka menyambut baik pemakaian pelitup muka tersebut bagi memerangi penularan wabak Covid-19.
Peniaga ayam, Siti Aisyah Othman, 40, berkata, dia berasa selamat apabila berurus niaga dengan pelanggan yang tidak diketahui tahap kesihatan mereka.
“Lebih selamat kerana biasanya jarak kami berurusan tidak sampai satu meter malah kadang kala bersentuhan dengan pelanggan.
“Pemakaian pelitup muka ini satu langkah terbaik kepada peniaga yang berurusan dengan ramai pelanggan setiap hari dalam usaha mengekang penyakit ini,” katanya ketika ditemui di pasar tersebut hari ini.

Bagi pelanggan, Faten Suhada Ropizan, 20, langkah memakai pelitup muka itu baik untuk mengelak penyakit berjangkit itu.
“Keadaan bersesak-sesak ketika berurusan di sini amat membimbangkan kerana biasanya pasar dikunjungi pelbagai lapisan umur,” ujarnya.
Seorang suri rumah, N.Mariamah, 64, dari Laguna Merbok di sini berkata, dia memilih untuk memakai pelitup muka sepanjang masa semasa berada di tempat awam sebagai langkah berjaga-jaga untuk mengelakkan terkena penyakit itu.
“Saya sudah berusia 64 tahun menyebabkan saya perlu memakai pelitup muka dan arahan kerajaan ini amat tepat dan wajar dilaksanakan oleh orang ramai,” katanya. – K! ONLINE.


Malaysia lebih penting berbanding Arsenal
Oleh MUHAMMAD HELMEE RAMLI

1 Ogos 2020, 7:41 pm
KUALA LUMPUR – Wakil negara ke Peringkat Akhir Kejohanan Dunia eFootball Pro Evolution Soccer (PES) 2020, Ahmad Yazid Abdul Rahman terpaksa melupakan aksi final Piala FA antara Chelsea dan Arsenal tengah malam ini.
Dia yang merupakan penyokong tegar The Gunners mengakui perlu berkorban memandangkan kejohanan dunia PES itu berlangsung serentak dengan final Piala FA.
Meskipun pertemuan dua kelab London itu dikatakan penting bagi menentukan nasib Arsenal ke kancah bola sepak Eropah musim depan, namun Yazid menegaskan nama negara lebih penting malam ini.
“Saya akan melupakan Arsenal buat seketika malam ini memandangkan final Piala FA dan kejohanan dunia berlangsung serentak, jadi sudah tentu misi membawa nama negara lebih penting.
“Harapan saya malam ini sudah tentu untuk menjadi juara dunia selain mengharapkan Arsenal turut menewaskan Chelsea bagi menjulang trofi Piala FA,” katanya kepada Kosmo!.
Dalam pada itu, dia yang beraksi dalam kategori konsol Xbox One turut mengharapkan seorang lagi wakil negara, Ahmad Muazz Amir Rosaedi menjuarai kategori PC (Steam).

“Saya ke kejohanan dunia bukan berseorangan tetapi ditemani Muazz. Justeru, saya juga mendoakan agar dia tenang menggalas misi malam ini seterusnya muncul juara dunia,” ujarnya lagi.
Yazid yang terkenal dengan jolokan Dragon diundi dalam Kumpulan C bersama juara dari Brazil, ThePhenom3392 serta juara Sepanyol, JoanStrife89. – K! ONLINE


Dua lelaki dikompaun langgar SOP di Negeri Sembilan
Oleh KOSMO!

1 Ogos 2020, 9:54 pm
Oleh NOR AINNA HAMZAH
SEREMBAN – Dua lelaki di negeri ini dikenakan kompaun sebanyak RM1,000 susulan ingkar arahan Perintah Kawalan Pergerakan Pemulihan (PKPP) ditetapkan termasuk pemakaian pelitup muka dan juga menjaga jarak fizikal.
Ketua Polis Negeri Sembilan Datuk Mohamad Mat Yusop berkata, bagi kes pertama di Tampin, seorang lelaki berusia 44 tahun dikompaun kerana ingkar arahan memakai pelitup muka ketika memasuki sebuah kedai serbaneka.
Menurutnya, kes kedua yang diterimanya pula ialah membabitkan seorang lelaki berusia 40 tahun di Jempol yang dikompaun kerana tidak menjaga jarak fizikal dan enggan menulis nama di dalam buku yang disediakan di sebuah restauren.
“Ini dua kes yang kita terima sehingga jam 7.00 petang ini. Bagaimanapun, laporan lengkap bilangan berapa ramai dikompaun di setiap daerah susulan melanggar arahan PKPP akan diterima pada jam 12.00 tengah malam nanti,” katanya ketika dihubungi Kosmo! hari ini.
Sementara itu, Mohamad berkata, sebanyak 116 pasukan pemantau ditempatkan di seluruh negeri ini bagi memantau pematuhan rakyat berhubung keputusan kerajaan mewajibkan penggunaan pelitup muka dalam pengangkutan awam dan di tempat awam yang sesak bermula hari ini.

“Pasukan ini mempunyai kekuatan sebanyak 423 individu iaitu 138 dari Angkatan Tentera Malaysia (ATM), 35 dari Jabatan Sukarelawan Malaysia (Rela) dan selebihnya terdiri daripada anggota dan pegawai polis di negeri ini.
“Selain pasukan pemantau berkenaan kita juga melaksanakan dua Sekatan Jalan Raya (SJR) Operasi Benteng di negeri ini bagi memastikan orang awam mematuhi peraturan PKPP.
Kosmo! dalam tinjauannya ke Tampin mendapati orang awam termasuk kanak-kanak mula dilihat memakai pelitup muka di kawasan awam berikutan penguatkuasaan undang-undang berkenaan pemakaian pelitup muka berkenaan.
Di beberapa pasar raya dan premis perniagaan di sini mendapati hampir semua orang awam memakai pelitup muka bertujuan untuk mengekang penularan Covid-19.
Lokasi pertama di sebuah pasar raya di Tampin, kesemua pengunjung memakai pelitup muka berikutan premis perniagaan telah mewajibkan perlanggannya mengenakan pelitup muka dengan sempurna.
Manakala, di Pekan Tampin dan Perhentian Bas Tampin rata-ratanya mengenakan pelitup muka walaupun tidak masuk ke mana-mana premis perniagaan berkemungkinan bagi mengelak daripada dikenakan tindakan kompaun.
Namun, masih ada yang ingkar dengan tidak memakai pelitup muka dengan sempurna, namun bilangannya sangat kecil.
Seorang pekerja swasta yang ditemui, Ansaratullah Mohd Taufek, 28, berkata, sebelum ini dia sedar mengenai kepentingan memakai pelitup muka, namun, jarang-jarang memakainya berikutan kurang selesa disebabkan cermin matanya sering kabur sebaik menggunakan pelitup mata.
Bagaimanapun menurutnya, sebagai seorang rakyat yang menyokong usaha kerajaan memutuskan rangkaian Covid-19, dia kini memakai pelitup muka sebaik sahaja turun dari kenderaan untuk pergi ke lokasi tumpuan orang ramai seperti kedai.
“Bukan disebabkan kompaun yang dikenakan, tetapi lebih kepada mengurangkan risiko jangkitan Covid-19 dan orang ramai perlu memakai pelitup muka yang sempurna iaitu menutupi hidung dan mulut.
Bagi seorang pekerja pasaraya yang hanya ingin dikenali sebagai Kamal, dia menyatakan sebelum penguatkuasaan pemakaian pelitup muka berkenaan, ramai perlanggan yang tidak memakai pelitup muka.
“Tapi hari ini semuanya sudah siap-siap memakai pelitup muka sebaik turun dari kenderaan masing-masing,” katanya.
Bermula hari ini, pemakaian pelitup muka adalah diwajibkan dalam pengangkutan awam dan di kawasan sesak tumpuan umum seperti pasar tani, pasar raya, taman rekreasi serta tempat pelancongan.
Mereka yang dikesan gagal mematuhi arahan tersebut bakal berdepan hukuman denda RM1,000 mengikut Akta Pencegahan dan Pengawalan Penyakit Berjangkit 1988 (Akta 342). – K! ONLINE.


Mohd. Noor sembelih hampir 500 lembu
Oleh KOSMO!

1 Ogos 2020, 5:15 pm
Oleh MOHAMAD NAUFAL MOHAMAD IDRIS
KUALA SELANGOR – Pengalaman telah menyembelih hampir 500 ekor lembu membuatkan khidmat Mohd. Noor Saad, 55, ditagih khususnya ketika ibadah korban di sekitar Tanjung Karang di sini.
Mohd. Noor yang berjinak dalam bidang tersebut hampir 30 tahun lalu mempelajari teknik penyembelihan daripada seorang alim ulama di sini.
Katanya, dia memiliki 15 bilah pisau peribadi yang digunakan bagi tujuan penyembelihan sahaja.
“Sepanjang terlibat dalam bidang ini, hampir 500 ekor lembu telah disembelih sama ada untuk tujuan ibadah korban dan majlis perkahwinan.
“Alhamdulillah, setakat ini tiada perkara tidak diingini berlaku sepanjang proses penyembelihan tersebut,” katanya ketika ditemui selepas program korban anjuran UMNO bahagian Tanjong Karang di Masjid Jamek Sungai Burong hari ini.

Jelas mantan nazir Masjid Kampung Tali Air 2 itu, sebanyak sembilan ekor lembu ‘ditumbangkan’ pada majlis tersebut.
Ujarnya, kebiasaanya penyembelih akan memotong tiga urat lembu, iaitu urat wajib untuk memastikan lembu yang disembelih segera rebah dan mati.
“Namun terdapat juga keadaan saya terpaksa memotong lima urat lembu selepas lembu itu didapati tidak mati dan ia dibenarkan dalam syarak,” katanya. – K! ONLINE


“Umi, kakak keluar kejap”
Oleh KOSMO!

1 Ogos 2020, 7:47 pm
Oleh MUHAMAD AIMY AHMAD
JASIN – Ibu kepada Siti Nur Syahira Yazid yang merupakan salah seorang mangsa kemalangan maut di Kilometer 5 Jalan Sialang, Tangkak, Johor, terkilan kerana tidak sempat memesan kepada anaknya agar berhati-hati menunggang motosikal.
Salmi Mustafa, 52, berkata, anaknya keluar bersama anak saudaranya, Nur Syaza Nadihra Md. Selan yang turut terkorban dalam nahas itu untuk membeli barangan keperluan mereka di Bandar Tangkak sebelum terlibat dalam kejadian terbabit.
Ujarnya, dia ketika itu sedang sibuk menyiapkan juadah di dapur untuk menyambut Hari Raya Aidiladha dengan ahli keluarga lain dan hanya mendengar anaknya memberitahu hendak keluar sekejap beberapa minit sebelum kejadian itu.
“Saya hanya dengar dia kata ‘Umi, kakak nak keluar kejap’ sebelum menaiki motosikal peninggalan arwah ayahnya. Saya terkilan kerana tak sempat nak pesan hati-hati kerana itulah pesanan yang selalu saya beritahunya,” katanya ketika ditemui hari ini.
Dalam kejadian pada pukul 6.24 petang di Kilometer 5 Jalan Sialang, Tangkak, Johor, Khamis lalu, penunggang, Siti Nur Syahira, 19, dan sepupunya, Nur Syaza Nadihra, 22, meninggal dunia di lokasi selepas tercampak kira-kira tiga meter.

Nahas yang hanya kira-kira satu kilometer dari rumah mereka yang berdekatan sempadan Melaka dan Johor itu dipercayai berlaku akibat dirempuh kereta disyaki dipandu lelaki mabuk.
Sementara itu, tambah Salmi, kedua-dua mereka diibaratkan seperti ‘kembar siam’ berikutan hubungan erat sesama mereka sejak kecil dan sering menghabiskan masa bersama sekiranya pulang bercuti.
Malah, Siti Nur Syahira yang juga pelajar tingkatan enam Sekolah Menengah Kebangsaan (SMK) Datuk Bendahara dan Nur Syaza Nadihra, pelajar tahun akhir Politeknik Merlimau juga ada merancang untuk bersama-sama membuka perniagaan suatu hari nanti setelah kedua-dua mereka tamat belajar.
“Anak saya memang seorang yang periang dan peramah, apabila dia sudah tiada saya rasa amat sunyi, apatah lagi dia anak sulung dan harapan untuk dua adiknya selepas mereka kematian bapa,” ujarnya.
Sementara itu, bapa Nur Syaza Nadihra, Md. Selan Sarip, 55, mahu hukuman setimpal dikenakan terhadap pemandu kereta terbabit walaupun mereka sekeluarga reda dengan kejadian tersebut.
“Memang anak-anak kami tak akan kembali lagi tetapi sekurang-kurangnya kenakan hukuman sewajarnya, saya pun tak mahu ingatkan lagi kejadian itu kerana terlampau sedih tetapi saya serahkan kepada pihak polis untuk proses selanjutnya,” katanya.
Katanya, Nur Syaza Nadihra yang sepatutnya menamatkan pengajian dalam semester akhir pernah memberitahu untuk menyambung ke peringkat ijazah sarjana muda, namun hasrat itu tidak kesampaian akibat kejadian tersebut. – K! ONLINE.


Lelaki melecur 60 peratus
Oleh MOHD SHARKAWI LONDING

1 Ogos 2020, 10:49 pm
JOHOR BAHRU – Seorang lelaki melecur 60 peratus apabila cuba membakar dirinya sendiri dalam kejadian di Kubur Jepun, Jalan Kebun Teh di sini hari ini.
Dalam kejadian pada pukul 7.30 malam itu, mangsa berusia lingkungan 40-an bagaimanapun berjaya diselamatkan orang awam yang menyedari kejadian itu.
Difahamkan, mangsa cuba membunuh diri akibat tekanan hidup yang dihadapinya.
Ketua Operasi dari Balai Bomba dan Penyelamat (BBP) Larkin, Mohd. Rafie Sareng berkata, pihaknya menerima panggilan kecemasan pada pukul 7.40 malam.
“Dua buah jentera dikejarkan ke lokasi kejadian bersama 11 anggota dan api telah berjaya dipadamkan orang awam.
“Mangsa mengalami melecur tahap 1 sebanyak 60 peratus daripda keseluruhan badan,”katanya dalam satu kenyataan di sini.

Mohd. Rafie berkata, mangsa kemudiannya diberikan rawatan awal (first aid) sebelum dihantar ke Hospital Sultanah Aminah (HSA).
Operasi ditamatkan pada pukul 7.53 malam. – K! ONLINE.


Wanita Orang Asli sakit diusung 300 meter naiki helikopter
Oleh KOSMO!

1 Ogos 2020, 4:33 pm
Amoi dipantau petugas kesihatan di dalam helikopter berkenaan.

Oleh AIMUNI TUAN LAH
GUA MUSANG – Seorang wanita Orang Asli yang diserang demam panas dan asma di Kampung Tendrik, Pos Bihai di sini hari ini terpaksa diusung sejauh 300 meter untuk menaiki helikopter bagi mendapatkan rawatan di Hospital Gua Musang.
Wanita itu, Amoi Angah, 58, diusung ke lokasi pendaratan helikopter Unit Udara Jabatan Bomba dan Penyelamat Malaysia (JBPM) melalui laluan jalan balak yang berselut.
Pegawai Perhubungan Awam Pangkalan Udara JBPM Subang, Mohd. Farhan Marzuki berkata, pihaknya menerima panggilan daripada Jabatan Kemajuan Orang Asli (Jakoa) Gombak pada pukul 10 pagi tadi berhubung pesakit wanita Orang Asli itu.
Beliau berkata, kru pesawat Agusta Westland 139 berlepas dari Pangkalan Udara Bertam, Pulau Pinang pada pukul 1.47 petang dan mendarat di Kampung Tendrik pukul 2.35 petang.
“Sebaik sahaja berjaya mendarat di kampung itu, kami melihat keadaan jalan balak untuk ke rumah pesakit terbabit yang rosak teruk dan berselut.

“Anggota kami dengan bantuan orang kampung terpaksa meredah jalan balak untuk mengusung pesakit menaiki helikopter untuk mendapatkan rawatan lanjut di hospital,” katanya ketika dihubungi Kosmo! sebentar tadi.
Mohd. Farhan berkata, mereka mendarat dengan selamat di pekarangan Balai Bomba dan Penyelamat Gua Musang pada pukul 2.55 petang.
Katanya, pesakit turut diiringi adik lelakinya, Isan Angah, 19, dan menaiki jentera disediakan JBPM untuk dikejarkan ke Hospital Gua Musang.
“Kami sentiasa bersedia menjalankan amanah meskipun tidak dapat menyambut kemeriahan Hari Raya Aidiladha bersama keluarga,“ katanya. – K! ONLINE


Sekumpulan kaki judi warga emas dikompaun RM1,000
Oleh AHMAD SHAHERMAN SHAMSURI

1 Ogos 2020, 4:49 pm
PETALING JAYA – Bukan sahaja ‘kantoi’ bermain judi, malah sekumpulan warga emas turut dikenakan kompaun RM1,000 kerana melanggar prosedur operasi standard yang telah ditetapkan Kementerian Kesihatan dan Majlis Keselamatan Negara.
Itu nasib malang yang menimpa mereka selepas ‘port judi’ yang terletak di Taman Paramount di sini diserbu pihak berkuasa semalam.
Serbuan oleh sepasukan anggota dan pegawai dari Ibu Pejabat Polis Daerah (IPD) Petaling Jaya itu bermula kira-kira pukul 4 petang berjaya menahan 21 individu termasuk seorang pemilik premis berusia lingkungan 35 hingga 77 tahun.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, ketika serbuan dilakukan, kesemua pemain kebanyakan warga emas sedang leka bermain judi mahjong.
“Semasa serbuan dilakukan, kita telah menemui beberapa peralatan dipercayai digunakan untuk bermain judi mahjong.
“Terdapat beberapa batu mahjong di atas sebuah meja, wang tunai RM3,413 serta ‘cip’ yang boleh ditukar dengan wang tunai,” katanya dalam satu kenyataan di sini hari ini.

Menurut Nik Ezanee, selain ditahan dan disiasat mengikut Seksyen 7 (2) Akta Rumah Judi Terbuka (AJRT) 1953, kesemua mereka turut dikenakan tindakan kompaun RM1,000 setiap seorang.
“Tindakan itu diambil kerana mereka telah melakukan kesalahan di bawah Peraturan 11 (1) Peraturan-Peraturan Pencegahan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.
“Bagaimanapun, kesemua mereka yang terdiri daripada 16 lelaki dan lima wanita telah dibebaskan dengan jaminan polis,” jelasnya. – K! ONLINE.


Rezeki terpijak penjual pelitup muka
Oleh KOSMO!

1 Ogos 2020, 2:44 pm
Oleh ABDUL RAZAK IDRIS
KLANG – Para peniaga pelitup muka mendapat rezeki terpijak susulan pemakaiannya diwajibkan di seluruh negara bermula hari ini bagi mengekang pandemik Covid-19.
Seorang pemilik Restoran Makan-Makan, Mohd. Shahrin Mohd.Tamin, 42 berkata, dia mengambil pendekatan dengan menjual pelitup muka bagi mereka yang singgah di restorannya.
Katanya, tindakan itu bagi memudahkan pengguna yang kadang-kadang tercari pelitup muka selepas arahan dikeluarkan kerajaan.
“Ini serampang dua mata selain menjamu selera di sini mereka boleh terus membeli pelitup muka. Jadi, menjimatkan masa mereka tanpa perlu pergi premis lain.
“Harga jualan juga mengikut apa yang ditetapkan kerajaan ketika ini iaitu RM1.50 sekeping,” katanya ketika ditemui Kosmo! di restorannya di Taman Seri Andalas di sini hari ini.

Kata Mohd. Shahrin, setakat sehingga 12 tengah hari sebanyak tiga kotak atau 90 unit telah berjaya dijual olehnya.
Sementara itu, seorang peniaga dalam talian, Zalifah Mustafa, 36, memberitahu tempahan pelitup muka yang dijahit sendiri khususnya untuk kanak-kanak didapati meningkat sebanyak 50 peratus daripada 40 keping yang kebiasaan dijualnya.
“Pelitup muka yang dihasilkan itu mempunyai dua lapisan iaitu kain dan mikrofiber yang selesa digunakan oleh kanak-kanak dengan dihiasi corak atau watak kartun,” jelasnya.
Dalam pada itu, Faizal Abd. Wahid yang turut senada memaklumkan menerima hampir 50 tempahan pelitup khas Kelab Peminat Anak Selangor (ASFC) setiap hari berbanding 20 keping sebelum ini selepas pemakluman kerajaan berhubung pemakaian wajib pelitup muka.
“Pelitup muka jahitan sendiri merupakan alternatif yang disukai oleh segelintir pihak dalam menjimatkan perbelanjaan harian mereka,” katanya. – K! ONLINE


Pengusaha premis, pengunjung di George Town pakai pelitup muka
Oleh KOSMO!

1 Ogos 2020, 3:58 pm
Oleh NOOR HASLIZA NUSI
GEORGE TOWN – Kesedaran yang tinggi dalam usaha menyekat penularan wabak Covid-19 dapat dilihat apabila semua pengunjung termasuk pengusaha premis di pusat bandar ini mengutamakan pemakaian pelitup muka.
Tinjauan Kosmo! di Pasar Chowrasta, bazar serta premis makanan popular di Jalan Pinang di sini hari ini mendapati hampir keseluruhan masyarakat khususnya pengunjung luar negeri ini memakai pelitup muka.
Selain itu, pengusaha premis juga dilihat lebih mengutamakan prosidur standard operasi (SOP) pemakaian pelitup muka selain pematuhan Perintah Kawalan Pergerakkan Pemulihan (PKPP).
Pengusaha Restoran Nasi Kandar Line Clear, Jalan Pinang, Sahubar Ali Ina China Mohamad Hanibah, 62, berkata, pihaknya berusaha memastikan para pelanggannya mematuhi SOP kewajipan memakai pelitup muka berkuatkuasa 1 Ogos.
“Alhamdulillah. Pelanggan tidak henti-henti berkunjung ke restoran sejak pukul 8 pagi tadi dan setakat petang ini kami menerima hampir 500 pelanggan.

“Saya sendiri akan pastikan semua pelanggan terbabit patuh SOP pemakaian pelitup muka sebelum masuk ke premis selain perlu penjarakan sosial, mengambil suhu badan dan mencatit butiran diri pada buku,” katanya kepada Kosmo! di sini hari ini. – K! ONLINE